Oʻzbekiston Respublikasi Vazirlar Mahkamasi huzuridagi Yengil sanoatni rivojlantirish agentligi faoliyatini tashkil etish toʻgʻrisida
(resolution, 2026-04-09)

Oʻzbekiston Respublikasi Prezidentining “Yengil sanoat sohasida yuqori qoʻshilgan qiymatli mahsulotlar ishlab chiqarish va eksport hajmini oshirish uchun qoʻshimcha shart-sharoitlar yaratish toʻgʻrisida” 2025-yil 19-sentabrdagi PF-174-son Farmoni hamda “Toʻqimachilik va tikuv-trikotaj sanoatida islohotlarni jadallashtirish va eksport salohiyatini kengaytirish chora-tadbirlari toʻgʻrisida” 2025-yil 19-sentabrdagi PQ-290-son qarori ijrosini taʼminlash maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Vazirlar Mahkamasi huzuridagi Yengil sanoatni rivojlantirish agentligi toʻgʻrisidagi nizom 1-ilovaga muvofiq; Oʻzbekiston Respublikasi Vazirlar Mahkamasi huzuridagi Yengil sanoatni rivojlantirish agentligi qoshidagi Yengil sanoatni qoʻllab-quvvatlash jamgʻarmasi daromadlarini shakllantirish va mablagʻlaridan foydalanish tartibi toʻgʻrisidagi nizom 2-ilovaga muvofiq; Oʻzbekiston Respublikasi Vazirlar Mahkamasi huzuridagi Yengil sanoatni rivojlantirish agentligi qoshidagi Yengil sanoatni qoʻllab-quvvatlash jamgʻarmasi mablagʻlari hisobidan tijorat banklariga yengil sanoat korxonalariga aylanma mablagʻlar va uskunalar xaridiga ajratiladigan kreditlar uchun moliyaviy resurslar taqdim etish tartibi toʻgʻrisidagi nizom 3-ilovaga muvofiq; Oʻzbekiston Respublikasi Vazirlar Mahkamasi huzuridagi Yengil sanoatni rivojlantirish agentligi qoshidagi Yengil sanoatni qoʻllab-quvvatlash jamgʻarmasi mablagʻlari hisobidan yengil sanoat korxonalarini moliyaviy qoʻllab-quvvatlash tartibi toʻgʻrisidagi nizom 4-ilovaga muvofiq; 2025 — 2027-yillarda toʻqimachilik korxonalarida avtomatik boshqaruv tizimlarini joriy etish boʻyicha chora-tadbirlar dasturi 5-ilovaga muvofiq tasdiqlansin. 2. Vazirlar Mahkamasining 6-ilovaga muvofiq ayrim hujjatlariga oʻzgartirish va qoʻshimchalar kiritilsin. 3. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda Vazirlar Mahkamasi huzuridagi Yengil sanoatni rivojlantirish agentligi direktori N.Q. Xolmurodov zimmasiga yuklansin. 1. Ushbu Nizom Oʻzbekiston Respublikasi Vazirlar Mahkamasi huzuridagi Yengil sanoatni rivojlantirish agentligining (keyingi oʻrinlarda — Agentlik) maqomi, asosiy vazifalari, funksiyalari, huquqlari va majburiyatlari, faoliyatini tashkil etish tartibi, shuningdek, Agentlik direktori va uning oʻrinbosarlarining asosiy funksional vazifalari va javobgarligini belgilaydi. 2. Agentlik toʻqimachilik, charm-poyabzal, ipakchilik va gilamchilik sanoati (keyingi oʻrinlarda — yengil sanoat) sohalarida ustuvor yoʻnalishlarni belgilash va amalga oshirish boʻyicha respublika mustaqil ijro etuvchi hokimiyat organi hisoblanadi. 3. Agentlik bevosita Vazirlar Mahkamasiga boʻysunadi va faoliyati yuzasidan hisobot beradi. 4. Agentlik oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, shuningdek, ushbu Nizom va boshqa qonunchilik hujjatlariga amal qiladi. 5. Agentlikning oʻz vakolatlari doirasida qabul qilgan qarorlari respublika va mahalliy ijro etuvchi hokimiyat organlari, boshqa tashkilotlar, mansabdor shaxslar va fuqarolar tomonidan ijro etilishi majburiy hisoblanadi. 6. Agentlik yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi yozilgan muhrga va blankalarga, mustaqil balansga, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida shaxsiy gʻazna hisobvaraqlariga, shu jumladan, xorijiy valyutadagi shaxsiy gʻazna hisobvaraqlariga ega boʻladi. 7. Agentlikning rasmiy nomi: a) davlat tilida: toʻliq nomi — Oʻzbekiston Respublikasi Vazirlar Mahkamasi huzuridagi Yengil sanoatni rivojlantirish agentligi, qisqartirilgan nomi — Yengil sanoat agentligi; b) rus tilida: toʻliq nomi — Agentstvo po razvitiyu legkoy promishlennosti pri Kabinete Ministrov Respubliki Uzbekistan, qisqartirilgan nomi — Agentstvo legkoy promishlennosti; v) ingliz tilida: toʻliq nomi — Agency for the Development of Light Industry under the Cabinet of Ministers of the Republic of Uzbekistan, qisqartirilgan nomi — Agency of Light Industry. 8. Agentlikning joylashgan manzili: Toshkent shahri Mirzo Ulugʻbek tumani Mustaqillik shohkoʻchasi 109-uy. 9. Agentlik tizimiga quyidagilar kiradi: Agentlikning markaziy apparati; Oʻzbekiston — Koreya oʻquv amaliy texnoparki; Ipakchilik ilmiy-tadqiqot instituti; Oʻzbekiston tabiiy tolalar ilmiy-tadqiqot instituti. Yengil sanoat sohasida belgilangan vazifalarni amalga oshirishda “Oʻztoʻqimachiliksanoat”, “Oʻzcharmsanoat” va “Oʻzbekipaksanoat” uyushmalari hamda kadrlarni tayyorlash, taʼlim yoʻnalishlari va dasturlarini ishlab chiqish, ilmiy-tadqiqot ishlarini amalga oshirishda Toshkent toʻqimachilik va yengil sanoat instituti oʻz faoliyatini Agentlik bilan hamkorlikda olib boradi. 10. Quyidagilar Agentlikning asosiy vazifalari hisoblanadi: yuqori qoʻshilgan qiymatli tayyor mahsulotlar ishlab chiqarish hajmini oshirish; eksportni oshirishni ragʻbatlantirish; investitsiyalarni jalb qilish; soha korxonalarining moliyaviy holatini yaxshilash va zamonaviy boshqaruv usullarini joriy etish; mahalliy va xorijiy bozorlarning holati hamda rivojlanish tendensiyalarini oʻz ichiga qamrab olgan tahliliy materiallarni doimiy eʼlon qilib borish asosida soha korxonalariga koʻmaklashish; Agentlik tasarrufiga oʻtkazilayotgan oʻquv-amaliy va ilmiy-tadqiqot muassasalarining “Oʻztoʻqimachiliksanoat”, “Oʻzcharmsanoat” va “Oʻzbekipaksanoat” uyushmalari hamda toʻqimachilik, tikuv-trikotaj, charm-poyabzal, ipakchilik va gilamchilik sanoati korxonalari bilan manfaatli hamkorligini va oʻzaro tajriba almashuvini yoʻlga qoʻyish; yengil sanoat sohasida grant, ijtimoiy buyurtma hamda boshqa qonunchilik hujjatlarida taqiqlanmagan moliyalashtirish mexanizmlari orqali dasturlar va normativ-huquqiy hujjatlarni ishlab chiqish hamda amalga oshirishga jamoat birlashmalarini ularning roziligiga koʻra jalb etish; yengil sanoat sohasida Agentlikka yuklatilgan vazifalarni “Oʻztoʻqimachiliksanoat”, “Oʻzcharmsanoat” va “Oʻzbekipaksanoat” uyushmalari hamda kadrlarni tayyorlash, taʼlim yoʻnalishlari va dasturlarini ishlab chiqish, ilmiy-tadqiqot ishlarini amalga oshirishda Toshkent toʻqimachilik va yengil sanoat instituti bilan hamkorlikda amalga oshirish. 11. Agentlik oʻziga yuklatilgan vazifalardan kelib chiqib, quyidagi funksiyalarni amalga oshiradi: a) yuqori qoʻshilgan qiymatli tayyor mahsulotlar ishlab chiqarish hajmini oshirish yoʻnalishida: yengil sanoat mahsulotlari ishlab chiqarishning maqsadli koʻrsatkichlarini ishlab chiqadi; jahon tajribasi va ilmiy tadqiqotlar, zamonaviy bozor tamoyillari hamda iqtisodiy modellashtirishdan foydalangan holda yengil sanoat sohasida rivojlanish parametrlarini tahlil qilish va prognozlashni takomillashtirish choralarini koʻradi; boʻyash, mato va gazlama toʻqish hamda toʻquv, boʻyoq va tayyor mahsulot ishlab chiqarish quvvatlarini oshirishga shart-sharoitlar yaratish, oʻzaro kooperatsiya tizimini ragʻbatlantirish asosida quvvatlardan foydalanishni oshirish boʻyicha dasturlar ishlab chiqish va amalga oshirishga koʻmaklashadi; sohada ilmiy yondashuvlarni joriy etish va malakali mutaxassislarni (texnolog, injener, dizayner, dasturchi va boshqalar) jalb qilishda tashkiliy va moliyaviy koʻmak koʻrsatadi; yengil sanoatni rivojlantirish konsepsiyasini, tarmoqlarning uzoq muddatli istiqbollarini, maqsadli ilmiy-texnikaviy, iqtisodiy, ijtimoiy dasturlarini ishlab chiqadi va ularni tasdiqlash uchun Vazirlar Mahkamasiga kiritib boradi; bozor munosabatlari sharoitidan kelib chiqqan holda iqtisodiy normativlar, davlat buyurtmasi va boshqa koʻrsatkichlarni ishlab chiqadi hamda ularni tarmoq korxonalariga yetkazadi; ichki bozorni yuqori sifatli mahalliy yengil sanoat mahsulotlari bilan toʻldirish, ushbu mahsulotlarning eksport geografiyasini kengaytirish boʻyicha chora-tadbirlarni amalga oshiradi; xomashyo va ishlab chiqarish bazasini rivojlantirish, mahalliy xomashyo resurslarini chuqur qayta ishlash boʻyicha investitsiyalarni jalb etish strategiyasini ishlab chiqadi; ichki va tashqi bozor konyunkturasini doimiy oʻrganib boradi, xorijiy hamkorlar bilan iqtisodiy, moliyaviy hamda ilmiy-texnikaviy hamkorlikni rivojlantirishga koʻmaklashadi; yengil sanoat korxonalarining barqaror faoliyat koʻrsatishiga toʻsqinlik qiluvchi tizimli muammolarni aniqlash hamda mazkur sohadagi qonunchilik hujjatlarini yanada takomillashtirish boʻyicha takliflar ishlab chiqadi va Vazirlar Mahkamasiga kiritadi; yengil sanoat anʼanaviy rivojlanayotgan tuman va shaharlarda tadbirkorlik subyektlarining faoliyatini qoʻllab-quvvatlash va sanoat konsentratsiyasi uchun shart-sharoitlar yaratish choralarini koʻradi; b) eksportni oshirishni ragʻbatlantirish yoʻnalishida: marketing tadqiqotlarini olib borish, xalqaro koʻrgazmalarda ishtirok etish, istiqbolli tayyor mahsulotlar bilan yangi bozorlarga chiqishda yengil sanoat korxonalariga koʻmaklashadi; xalqaro sifat, boshqaruv sertifikatlari va ekologik, ijtimoiy sertifikatlarni korxonalarga joriy etish, zamonaviy laboratoriyalarni tashkil etish, jihozlash va xalqaro akkreditatsiyadan oʻtkazishga koʻmaklashish choralarini koʻradi; tashqi bozorlarda mahsulotlar ommabopligini taʼminlash boʻyicha marketing tadbirlarini amalga oshirish, loyihaoldi hujjatlarini (biznes-reja, texnik-iqtisodiy asoslar va boshqalar) ishlab chiqish, shuningdek, jahon bozori konyunkturasini oʻrganish, marketing tadqiqotlarini oʻtkazish uchun xalqaro maʼlumotlar bazalariga (axborot resurslariga) ulanish bilan bogʻliq xarajatlarni qoplab beradi; xorijiy sorsing kompaniyalari va xalqaro brendlarni jalb qilish, milliy brendlarni rivojlantirish, shu jumladan, “Made in Uzbekistan” brendi shakllanishini har tomonlama qoʻllab-quvvatlaydi, mahalliy va xorijiy koʻrgazmalarda ishtirok etadi; eksport geografiyasini kengaytirish, xorijiy investorlarni keng jalb qilish, mahalliylashtirishni rivojlantirish maqsadida xorijda tashkil etilayotgan koʻrgazma tadbirlarida yengil sanoat korxonalarining oʻz mahsulotlari bilan ishtirok etishiga yordam beradi; kompleks chora-tadbirlar ishlab chiqish masalalarini yengil sanoat sohalari va tovar bozorlarining barqaror, dinamik va muvozanatli rivojlanishini taʼminlash boʻyicha muvofiqlashtiradi; prognoz parametrlarining bajarilish holatini, bajarilmaslik omillarini tahlil qiladi va ularni bartaraf etish boʻyicha takliflar ishlab chiqadi, har chorak va oylik jadvallar asosida eksport koʻrsatkichlari bajarilishini monitoring qiladi; xalqaro jamoat tashkilotlari va brendlarni Oʻzbekiston Respublikasida majburiy mehnatning bartaraf etilgani haqida keng xabardor qiladi, “Better work”, “FWF” va “BCI” kabi dasturlar hamda standartlarni joriy etishni kengaytirishga yordam beradi; standartlashtirish va sertifikatlashning xalqaro tizimlarini joriy etish, shuningdek, xorijiy vakolatli organlarda milliy mahsulotlar va brendlarni (tovar belgilarini) roʻyxatdan oʻtkazishda eksport qiluvchi tashkilotlarga moliyaviy koʻmak koʻrsatadi; eksport qiluvchilarga ular sugʻurta xizmatlaridan foydalanganda, sugʻurta mukofoti xarajatlarini qoplash uchun kompensatsiyalar taqdim etadi; mahalliy eksport qiluvchi tashkilotlarning savdo uylarini ochish va saqlash, ofis, savdo va ombor binolarini ijaraga olish, shu bilan birga, reklama kampaniyalarini tashkil qilish bilan bogʻliq chet eldagi xarajatlarining bir qismini qoplab beradi; koʻrgazma stendlarini tashkil etishda va xalqaro koʻrgazma-yarmarkalarda ishtirok etishda, shuningdek, xorijiy mamlakatlarda boʻlib oʻtadigan oʻquv seminarlari, biznes-seminarlar, treninglar, savdo missiyalari va biznes-forumlarda ishtirok etish hamda mahalliy mahsulotlar, xizmatlar va brendlar (tovar belgilari) boʻyicha raqamli reklamani xorijiy internet resurslarida, shu jumladan, ijtimoiy tarmoqlar, savdo maydonchalari va mobil ilovalarda joylashtirishda, mahsulotlar namunalarini tanishtirish maqsadida xorijiy mamlakatlarga yuborishda moliyaviy yordam koʻrsatadi; logistikaga koʻmaklashish va yetkazib berish xarajatlarini optimallashtirish boʻyicha xorijiy hamkorlar bilan ishlarni tashkil etish, istiqbolli bozorlarda (Yevropa Ittifoqi, AQSH, Arab davlatlari va boshqalar) eksport tashqi infratuzilmasi, jumladan, savdo uylari, doʻkonlar va omborxonalar tashkil etishga hamda elektron savdo platformalari orqali eksportni oshirishga koʻmaklashadi; xorijdan malakali mutaxassislarni jalb qilish xarajatlarini qoplab beradi; tadbirkorlik subyektlariga nufuzli xalqaro brendlarni jalb qilishga koʻmaklashadi, shuningdek, ularning nufuzli xalqaro brendlar egalari bilan hamkorligini yoʻlga qoʻyish, jumladan, xalqaro standartlarni joriy qilish, ekologik va muvofiqlik boʻyicha sertifikatlash, mutaxassislarni oʻqitish xarajatlarini qoplash uchun grantlar ajratadi; belgilangan tartibda Agentlikka ajratiladigan mablagʻlar hisobidan sohaning eksportchi korxonalarini aylanma mablagʻlar bilan taʼminlash maqsadida tijorat banklari orqali resurslar ajratadi; eksport akseleratori (“tadbirkordan eksportchigacha”) dasturi doirasida xorijiy konsalting kompaniyalarini jalb qilishda korxonalarga moliyaviy koʻmaklashadi; ichki va tashqi bozorlarda mahalliy brendlar savdosini rivojlantirish, xalqaro tadbirlarni oʻtkazish hamda ularda qatnashish uchun grant va subsidiyalar ajratadi; xalqaro standartlarni joriy etish, tayyor mahsulotlarni tashqi bozorlar talablarini hisobga olgan holda sertifikatlash tadbirlarini moliyalashtiradi; xorijiy vakolatxonalarni saqlash va xorijiy maslahatchilarni jalb etish xarajatlarini kompensatsiya qiladi; v) investitsiyalarni jalb qilish yoʻnalishida: ishlab chiqarish zanjiridagi boʻshliqlarni toʻldirish (toʻqimachilikda toʻquv va boʻyoq-pardozlash, charm-poyabzal hamda ipak sanoatida tayyor mahsulotlar ishlab chiqarish)ga qaratilgan investitsiya loyihalarini amalga oshirishni qoʻllab-quvvatlaydi; sunʼiy va aralash xomashyodan mahsulotlar, aksessuar va furnitura, boʻyoq va kimyoviy vositalar ishlab chiqarishga yoʻnaltirilgan loyihalarga investorlarni jalb qiladi; Yevropa, Turkiya, Xitoy davlatlari va boshqa xorijiy davlatlar korxonalari hamda brend kompaniyalarining ishlab chiqarish quvvatlarini relokatsiya qilish boʻyicha investorlar bilan ish olib boradi; yengil sanoat sohasiga xorijiy investitsiyalarni jalb qilishga koʻmaklashadi; hududlarda ixtisoslashtirilgan industrial texnoparklar faoliyatini samarali tashkil etishga koʻmaklashadi; moliyaviy hisobotlarning xalqaro standartlarini (IFRS) joriy qilish, amalga oshiriladigan investitsiya loyihalariga xalqaro moliya institutlari va xorijiy banklardan toʻgʻridan-toʻgʻri kreditlarni jalb qilishga koʻmaklashadi; g) soha korxonalarining moliyaviy holatini yaxshilash va zamonaviy boshqaruv usullarini joriy etish yoʻnalishida: mahsulot tannarxini tushirish, jumladan, ishlab chiqarishni raqamlashtirish, axborot tizimlarini keng joriy qilish, energiya samaradorligini oshirishni qoʻllab-quvvatlaydi; sohada ekologik, ijtimoiy va korporativ boshqaruv (ESG) prinsiplarini joriy etish orqali mahsulot sifatini hamda mehnat sharoitlarini yaxshilashga koʻmaklashadi; olis va chekka hududlarda sanoatni rivojlantirishni ragʻbatlantirish maqsadida 3 — 5-toifadagi tumanlarda ishlab chiqarish filialini belgilangan shartlar asosida ochadigan toʻqimachilik va tikuv-trikotaj korxonalariga tijorat banklari orqali kredit uchun resurs ajratadi; tayyor mahsulot ishlab chiqaruvchi yengil sanoat korxonalarini, keyinchalik qaytarish sharti bilan mablagʻ ajratish orqali moliyaviy qoʻllab-quvvatlaydi; yengil sanoat sohasida bojxona bojlari stavkalarini belgilash va tashqi savdo faoliyatini amalga oshirishda notarif tartibga solish chora-tadbirlarini qoʻllash boʻyicha xalqaro tajribani oʻrganadi va takliflar ishlab chiqadi. moliyaviy hisobotlarni xalqaro standartlar asosida yuritishni joriy qilish xarajatlarini qisman qoplab beradi; sohada uzoq yillardan buyon faoliyat koʻrsatayotgan, moliyaviy barqaror va doimiy ish oʻrinlarini yaratgan korxonalarni doimiy qoʻllab-quvvatlab borish boʻyicha takliflar ishlab chiqadi; Yengil sanoat tarmoq ilmiy-texnik kengashini tashkil etadi va yengil sanoat yoʻnalishidagi loyihalar boʻyicha xulosa beradi; yengil sanoat sohasini moddiy resurslar bilan taʼminlashning ustuvor yoʻnalishlarini belgilaydi; yengil sanoat sohasi korxonalarining ishlab chiqarish jarayonlariga zamonaviy energiya samarador va energiya tejovchi texnologiyalar joriy etilishini ragʻbatlantirish mexanizmlarining ishlab chiqilishida ishtirok etadi; ilmiy-tadqiqot ishlari va innovatsion loyihalarni amalga oshirishni ragʻbatlantirish hamda moliyalashtirishga koʻmaklashadi; kadrlarni tayyorlash, qayta tayyorlash va ularning malakasini oshirish, jumladan, xorijiy taʼlim muassasasi va tashkilotlarida amaliyot oʻtash va malaka oshirishlarini tashkil qiladi; yengil sanoat sohasiga xalqaro tashkilotlar, xorijiy mutaxassislar va ekspertlarni jalb qilish bilan bogʻliq xarajatlarni moliyalashtiradi; yengil sanoat mahsulotlari ishlab chiqaruvchi mahalliy korxonalarda ishlab chiqarish jarayonini raqamlashtirish (ERP, MES, PLM tizimlarini joriy qilish) bilan bogʻliq xarajatlarni qoplab beradi. 12. Agentlik oʻziga yuklangan vazifalarni bajarishda quyidagi huquqlarga ega: oʻz vakolati doirasida, shu jumladan, boshqa davlat organlari bilan birgalikda normativ-huquqiy hujjatlarni qabul qilish; Vazirlar Mahkamasiga normativ-huquqiy hujjatlar loyihalarini, shuningdek, Agentlikka yuklangan vazifalar va funksiyalarni bajarish bilan bogʻliq boʻlgan boshqa hujjatlarni belgilangan tartibda kiritish; respublika va mahalliy ijro etuvchi hokimiyat organlari hamda boshqa tashkilotlar tomonidan bajarilishi majburiy boʻlgan normativ-huquqiy hujjatlarni qabul qilish, zarur hollarda boshqa vazirlik va idoralar bilan birgalikda qoʻshma qarorlar hamda boshqa hujjatlar qabul qilish; yengil sanoatni rivojlantirishga qaratilgan chora-tadbirlar va dasturlarni ishlab chiqish; respublika va mahalliy ijro etuvchi hokimiyat organlari hamda boshqa tashkilotlar bilan yengil sanoat korxonalari faoliyatini muvofiqlashtirish; statistika va soliq organlari, davlat xizmatlari markazlari hamda vazirlik va idoralardan zarur maʼlumotlarni soʻrash va bepul olish; soha korxonalarini moliyaviy qoʻllab-quvvatlash boʻyicha Vazirlar Mahkamasiga bevosita takliflar kiritish; yengil sanoat sohasida kadrlar tayyorlash, qayta tayyorlash va ularning malakasini oshirish yoʻnalishlarida konsultantlarni jalb qilish, xorijiy tashkilotlar, fan va taʼlim tashkilotlari bilan hamkorlik qilish; normativ-huquqiy hujjatlar loyihalarini ishlab chiqishda ilmiy-tadqiqot tashkilotlari va boshqa tashkilotlar olimlari va mutaxassislarini, shuningdek, mahalliy va xorijiy ekspertlarni konsultant sifatida jalb qilish va (yoki) ularning xulosa hamda tavsiyalarini olish; yengil sanoat sohasidagi davlat va tijorat loyihalari hamda dasturlarida ishtirok etish; oʻz vakolatiga kiradigan masalalar boʻyicha xorijiy davlatlar, xalqaro va xorijiy tashkilotlar vakillari bilan belgilangan tartibda muzokaralar oʻtkazish; ushbu Nizomda Agentlikka yuklatilgan vazifalarga erishishga yoʻnaltirilgan, qonunchilik hujjatlarida taqiqlanmagan boshqa faoliyat turlarini amalga oshirish. 13. Agentlik quyidagilarga majbur: Oʻzbekiston Respublikasi Prezidenti va Vazirlar Mahkamasi topshiriqlarini oʻz vaqtida, toʻliq va sifatli bajarish, oʻrta va uzoq muddatli rivojlanish dasturlarini ishlab chiqish, ularning ijrosi taʼminlash; yengil sanoat sohasi bilan bogʻliq boʻlgan maqsadli koʻrsatkichlarga erishish ishlarini samarali tashkil etish; Oʻzbekiston Respublikasi Prezidenti Administratsiyasi hamda Vazirlar Mahkamasiga kiritiladigan normativ-huquqiy hujjatlar va boshqa hujjatlar loyihalarini sifatli ishlab chiqish; yengil sanoat sohasini rivojlantirish va hududlarning muammoli masalalarini hal qilish boʻyicha dasturlar, tadbirlar rejasi, yoʻl xaritalari va boshqa hujjatlarning ijrosini sifatli taʼminlash; yuridik va jismoniy shaxslarning murojaatlari belgilangan muddatlarda koʻrib chiqilishini taʼminlash; ijro intizomini taʼminlash; Agentlik xodimlarini muntazam ravishda qayta tayyorlash va ularning malakasi oshirilishini tashkil etish. 14. Quyidagilar Agentlik direktorining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari hamda boshqa normativ-huquqiy hujjatlar talablariga rioya etish; Agentlik faoliyatiga umumiy rahbarlik qilish, Oʻzbekiston Respublikasi Prezidentining tegishli hujjatlari, Vazirlar Mahkamasining qarorlari va boshqa qonunchilik hujjatlari bilan Agentlikka yuklangan vazifa va funksiyalar bajarilishini tashkil etish; Oʻzbekiston Respublikasi Prezidenti, Vazirlar Mahkamasining topshiriqlarini bajarish; direktor oʻrinbosarlari va tarkibiy tuzilmalar rahbarlarining vakolatlarini belgilash hamda vazifalarni taqsimlash; Agentlik faoliyati rejalashtirilishini tashkil etish, Agentlikning davriy ish rejalarini tasdiqlash, ularning bajarilishi yuzasidan nazoratni taʼminlash; Oʻzbekiston Respublikasi Prezidenti, Vazirlar Mahkamasi topshiriqlariga va oʻz tashabbusiga koʻra normativ-huquqiy hujjatlar loyihalarining sifatli ishlab chiqilishini, ular Oʻzbekiston Respublikasining “Normativ-huquqiy hujjatlar toʻgʻrisida”gi Qonuni, Oʻzbekiston Respublikasi Prezidenti Administratsiyasi Reglamenti va Vazirlar Mahkamasining Reglamenti talablariga muvofiq ravishda oʻz vaqtida kiritilishini tashkil etish, loyihalarning Vazirlar Mahkamasida puxta ishlanishida, Vazirlar Mahkamasi rahbariyati huzurida himoya qilinishida va Oʻzbekiston Respublikasi Prezidenti Administratsiyasida koʻrib chiqilishida ishtirok etish; Oʻzbekiston Respublikasi Prezidentining farmonlari, qarorlari, farmoyishlari, Vazirlar Mahkamasining qarorlari, farmoyishlari va topshiriqlari bajarilishini taʼminlash, tarkibiy boʻlinmalarda ijro intizomini mustahkamlash boʻyicha kompleks chora-tadbirlarni amalga oshirish, Oʻzbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qoʻshimcha chora-tadbirlar toʻgʻrisida” 2021-yil 10-fevraldagi PF-6166-son Farmoniga, Oʻzbekiston Respublikasi Prezidentining “Davlat organlari va tashkilotlarda ijro intizomini yanada mustahkamlashning qoʻshimcha chora-tadbirlari toʻgʻrisida” 2025-yil 25-iyuldagi PF-117-son Farmoniga, “Ijro.gov.uz” ijro intizomi idoralararo yagona elektron tizimi samarali faoliyat koʻrsatishini taʼminlashga qaratilgan qoʻshimcha chora-tadbirlar toʻgʻrisida” 2021-yil 31-maydagi PQ-5132-son qaroriga va Oʻzbekiston Respublikasi Vazirlar Mahkamasining “Oʻzbekiston Respublikasi Vazirlar Mahkamasining qarorlari ijrosini nazorat qilishning yangi mexanizmlarini joriy etish toʻgʻrisida” 2025-yil 30-sentabrdagi 616-son qaroriga muvofiq tarkibiy boʻlinma rahbarlarining shaxsiy masʼuliyatini oshirish choralarini koʻrish; Agentlik rahbarlari va xodimlari xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son va “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashriflarini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga muvofiq tashkil etish, xizmat safarlarining asoslangani, samaradorligi va natijadorligini, safar uchun ajratiladigan mablagʻlardan maqsadli va oqilona foydalanishni taʼminlash; Agentlik vakolatiga kiradigan masalalar boʻyicha koʻrsatmalar chiqarish, buyruqlar va normativ-huquqiy hujjatlarni qabul qilish; Agentlik xodimlari tomonidan Vazirlar Mahkamasining 2022-yil 14-oktabrdagi 595-son qarori bilan tasdiqlangan Davlat fuqarolik xizmatchilari odob-axloqining namunaviy qoidalari asosida tasdiqlangan Agentlik xodimlari odob-axloq qoidalariga rioya etilishini taʼminlash; jismoniy va yuridik shaxslarning murojaatlarini koʻrib chiqish boʻyicha ishlarni Oʻzbekiston Respublikasining “Jismoniy va yuridik shaxslarning murojaatlari toʻgʻrisida”gi Qonuni, Vazirlar Mahkamasining 2018-yil 7-maydagi 341-son qarori bilan tasdiqlangan Davlat organlarida, davlat muassasalarida va davlat ishtirokidagi tashkilotlarda jismoniy va yuridik shaxslarning murojaatlari bilan ishlash tartibi toʻgʻrisidagi namunaviy nizomga muvofiq samarali tashkil etish, jamoatchilik bilan bevosita hamda ochiq muloqot oʻrnatish, shaxsiy qabullar oʻtkazish, shu jumladan, jismoniy va yuridik shaxslarning vakillarini joylarga chiqib qabul qilishni tashkil etish; davlat organlari va boshqa tashkilotlarda, sudlarda, shuningdek, davlat organlari, xalqaro tashkilotlar va xorijiy mamlakat vakillari ishtirokida oʻtkaziladigan rasmiy tadbirlarda Agentlik nomidan ishtirok etish; Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni va korrupsiyaga qarshi kurashishga doir boshqa qonunchilik hujjatlariga rioya etish, faoliyatda korrupsiyaviy xavf-xatarlarni va manfaatlar toʻqnashuvini oʻz vaqtida aniqlash hamda ularga chek qoʻyish, korrupsiyaga oid huquqbuzarliklarning oldini olish choralarini koʻrish hamda tizimda korrupsiyaning oldini olish va unga qarshi murosasiz kurashishga doir ishlarga rahbarlik qilish hamda muvofiqlashtirish; Oʻzbekiston Respublikasining “Manfaatlar toʻqnashuvi toʻgʻrisida”gi Qonuni va manfaatlar toʻqnashuvi bilan bogʻliq munosabatlarni tartibga solishga doir ishlarga rahbarlik qilish va muvofiqlashtirish; Oʻzbekiston Respublikasi Prezidentining Xalq qabulxonalari bilan samarali hamkorlik qilishni tashkil etish, Agentlik rahbarlari va xodimlari ularning faoliyatida faol ishtirok etishini, jismoniy va yuridik shaxslarning Oʻzbekiston Respublikasi Prezidentining Virtual qabulxonasidan kelib tushadigan murojaatlarini oʻz vaqtida va toʻlaqonli koʻrib chiqilishini taʼminlash; Agentlik hayʼati majlislarida raislik qilish; Agentlikka yuklangan vazifalarni bajarish uchun shartnoma asosida jalb etiladigan malakali xorijiy mutaxassislar xizmatiga haq toʻlash shartlarini xalqaro amaliyotdan kelib chiqqan holda belgilash hamda ularga Agentlik huzuridagi Yengil sanoatni qoʻllab-quvvatlash jamgʻarmasi (keyingi oʻrinlarda — Jamgʻarma) mablagʻlari hisobidan haq toʻlash va boshqa saqlash xarajatlari uchun toʻlovlarni amalga oshirish; Agentlik xodimlarini ularning koʻp yillik va samarali faoliyati, alohida xizmatlari uchun Oʻzbekiston Respublikasi davlat mukofotlari bilan taqdirlash uchun belgilangan tartibda takliflar kiritishni taʼminlash va tavsiyalar berish; Agentlik mulkini qonunchilik hujjatlarida belgilangan tartibda tasarruf etish; Agentlik vakolatiga kiradigan masalalar yuzasidan Oʻzbekiston Respublikasining xalqaro shartnomalarini belgilangan tartibda imzolash; Agentlikning ichki tashkiliy masalalari yuzasidan qarorlar qabul qilish; Agentlik xodimlarini lavozimga tayinlash va lavozimidan ozod etish, mehnat shartnomalari (buyruqlari)ni imzolash; Agentlik xodimlariga vazifalarni yuklash; Agentlik xodimlarining malakasini oshirish va ularni xorijiy davlatlarga stajirovka va tajriba almashish uchun yuborishni tashkil etish; Agentlik xodimlarini ragʻbatlantirish va intizomiy javobgarlikka tortish masalalarini hal qilish, direktor oʻrinbosarlarini ragʻbatlantirish va intizomiy javobgarlikka tortish masalalarini, shu jumladan, kelgusida uning egallab turgan lavozimida qolishining maqsadga muvofiqligi masalalarini koʻrib chiqish toʻgʻrisida Vazirlar Mahkamasiga takliflar kiritish, ularning shaxsiy javobgarligini oshirish boʻyicha tizimli chora-tadbirlarni amalga oshirish; Agentlikning tashqi va ichki tashkiliy faoliyati ustidan doimiy va qatʼiy nazorat oʻrnatish; Agentlikka kiritilgan takliflar va taqdim etilgan normativ-huquqiy hujjatlar loyihalarining toʻliq va har tomonlama koʻrib chiqilishini, Oʻzbekiston Respublikasi Prezidenti Administratsiyasi Reglamenti va Vazirlar Mahkamasining Reglamentida belgilangan muddatlarda kelishilishini (viza qoʻyilishi) taʼminlash; davlat sirlari yoki qonun bilan qoʻriqlanadigan boshqa sirni tashkil etuvchi maʼlumotlar bilan ishlashda qonunchilik hujjatlarida belgilangan talablarga rioya qilish; xodimlarning belgilangan cheklangan soni doirasida Agentlik shtatlar jadvalini, shuningdek, Davlat budjeti mablagʻlari hisobidan moliyalashtiriladigan Agentlikning xarajatlari smetasini tasdiqlash; ushbu Nizomda va qonunchilik hujjatlarida nazarda tutilgan boshqa vakolatlarni amalga oshirish. 15. Quyidagilar direktor oʻrinbosarlarining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari hamda boshqa normativ-huquqiy hujjatlar talablariga rioya etish; Agentlik direktori muayyan sabablarga koʻra (xizmat safari, mehnat taʼtili, betobligi davrida) yoʻqligida uning vazifalarini bajarish; Agentlikning oʻzi mutasaddilik qiladigan tarkibiy tuzilmalari faoliyatini muvofiqlashtirish, nazorat va bevosita rahbarlik qilish, xodimlar oʻrtasida vazifalarni taqsimlash; Agentlik faoliyatining oʻzi mutasaddilik qiladigan yoʻnalishlarini yanada takomillashtirish yuzasidan Oʻzbekiston Respublikasi Prezidentining hujjatlari, Oʻzbekiston Respublikasi Prezidenti Administratsiyasi rahbarining topshiriqlari va Vazirlar Mahkamasi qarorlari bilan tasdiqlangan kompleks dastur va kompleks chora-tadbirlar ijrosini tanqidiy va chuqur tahlil qilish; mutasaddiligidagi tarkibiy tuzilmalar boʻlinma rahbarlarining hisobotlarini muntazam eshitib borish va belgilangan koʻrsatkichlarga erishish uchun ularning shaxsiy javobgarligini oshirish; Agentlik direktorining qonunchilik doirasidagi buyruq hamda topshiriqlari ijrosini oʻz vaqtida va sifatli taʼminlash; Agentlikka kiritilgan takliflar va taqdim etilgan normativ-huquqiy hujjatlarning loyihalarini toʻliq va har tomonlama koʻrib chiqish; kadrlarni belgilangan tartibda tanlash va joy-joyiga qoʻyish boʻyicha Agentlik direktoriga takliflar taqdim etish, ularning professionalligi, oʻz ishini bilishi, yuksak darajadagi ishchanlik va maʼnaviy-axloqiy fazilatlarga ega boʻlishini taʼminlash, kasbiy malakasini oshirish choralarini koʻrish, mutasaddiligi boʻyicha tarkibiy tuzilmalarda kadrlar zaxirasini shakllantirish choralarini koʻrish; Agentlik xodimlari tomonidan Vazirlar Mahkamasining 2022-yil 14-oktabrdagi 595-son qarori bilan tasdiqlangan Davlat fuqarolik xizmatchilari odob-axloqining namunaviy qoidalari asosida tasdiqlangan Agentlik xodimlarining odob-axloq qoidalari talablariga rioya etilishini taʼminlash; jismoniy va yuridik shaxslarning murojaatlarini koʻrib chiqish boʻyicha ishlarni Oʻzbekiston Respublikasining “Jismoniy va yuridik shaxslarning murojaatlari toʻgʻrisida”gi Qonuni, Vazirlar Mahkamasining 2018-yil 7-maydagi 341-son qarori bilan tasdiqlangan Davlat organlarida, davlat muassasalarida va davlat ishtirokidagi tashkilotlarda jismoniy va yuridik shaxslarning murojaatlari bilan ishlash tartibi toʻgʻrisidagi namunaviy nizomga muvofiq samarali tashkil etish, jamoatchilik bilan bevosita va ochiq muloqot oʻrnatish, shaxsiy qabullar oʻtkazish, shu jumladan, jismoniy va yuridik shaxslarning vakillarini joylarga borib qabul qilishni tashkil etish; Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni va korrupsiyaga qarshi kurashishga doir boshqa qonunchilik hujjatlariga hamda Oʻzbekiston Respublikasining “Manfaatlar toʻqnashuvi toʻgʻrisida”gi Qonuniga rioya qilish va manfaatlar toʻqnashuvi bilan bogʻliq munosabatlarni tartibga solishga doir ishlarni muvofiqlashtirish; Agentlik faoliyatini takomillashtirish boʻyicha amaliy choralar koʻrish, ushbu sohada qonunchilikni takomillashtirishga doir takliflarni ishlab chiqib, koʻrib chiqish uchun Agentlik direktoriga kiritish; yengil sanoat sohasidagi normativ bazaning tizimli asosda qayta koʻrib chiqilishini tashkil etish; yengil sanoat sohasida davlat siyosatining asosiy yoʻnalishlari boʻyicha takliflar tayyorlash; xorijiy davlatlar, xalqaro va xorijiy tashkilotlar bilan yengil sanoat sohasini rivojlantirish hamda tartibga solish masalalari boʻyicha hamkorlik qilish; davlat sirlari yoki qonun bilan qoʻriqlanadigan boshqa sirni tashkil etuvchi maʼlumotlar bilan ishlashda qonunchilik hujjatlarida belgilangan talablarga rioya qilish. 16. Agentlik direktori: Agentlikka yuklangan vazifa va funksiyalarning bajarilishi uchun; Agentlikning ushbu Nizomda nazarda tutilgan javobgarlik sohalari boʻyicha hamda Nizomning 14-bandida koʻrsatilgan oʻz funksional majburiyatlarining sifatli bajarilishi uchun shaxsan javob beradi. 17. Agentlik direktori oʻrinbosarlari: mutasaddilik qilinadigan yoʻnalish va tarkibiy boʻlinmalarda Agentlikka yuklangan vazifalar va funksiyalarning bajarilishi uchun; ushbu Nizomning 15-bandida koʻrsatilgan oʻz funksional vazifalarining sifatli bajarilishi uchun shaxsan javob beradi. 18. Agentlikka Oʻzbekiston Respublikasi Prezidenti tomonidan lavozimga tayinlanadigan va lavozimidan ozod etiladigan direktor rahbarlik qiladi. Agentlik direktorining oʻrinbosarlari Oʻzbekiston Respublikasi Prezidenti bilan kelishilgan holda Vazirlar Mahkamasi tomonidan lavozimga tayinlanadi va lavozimidan ozod qilinadi. 19. Agentlik direktori: Agentlik faoliyatiga yakka tartibda rahbarlik qiladi; Agentlik faoliyatiga umumiy rahbarlik qiladi va Agentlikka yuklangan vazifalar va funksiyalarning bajarilishi uchun shaxsan javob beradi; Agentlik xodimlarining lavozim majburiyatlarini belgilangan tartibda tasdiqlaydi; oʻz vakolati doirasida Agentlik xodimlari tomonidan bajarilishi majburiy boʻlgan buyruqlar chiqaradi va tegishli koʻrsatmalar beradi. Direktor qonunchilik hujjatlariga muvofiq boshqa vakolatlarni ham amalga oshirishi mumkin. 20. Agentlik direktori maʼlum sabablarga koʻra (xizmat safari, mehnat taʼtili, betobligi davrida) yoʻqligida uning birinchi oʻrinbosari direktor vazifalarini bajaradi. 21. Agentlik oʻz vazifalari va funksiyalarini amalga oshirishda respublika va mahalliy ijro etuvchi hokimiyat organlari, xoʻjalik birlashmalari hamda boshqa tashkilotlar bilan hamkorlik qiladi. 22. Hayʼat Agentlikning kollegial organi hisoblanib, direktor (Hayʼat raisi), uning oʻrinbosarlari (lavozim boʻyicha), shuningdek, Agentlik faoliyatining asosiy yoʻnalishlarini muvofiqlashtiruvchi tarkibiy boʻlinmalar rahbarlaridan iborat tarkibda tashkil etiladi. Hayʼat tarkibining soni va shaxsiy tarkibi belgilangan tartibda Vazirlar Mahkamasi tomonidan tasdiqlanadi. 23. Hayʼatga quyidagi vazifalar yuklanadi: Agentlikka yuklangan vazifalarni amalga oshirishning eng muhim samaradorlik koʻrsatkichlarini ishlab chiqish va ularning bajarilishini nazorat qilish; Agentlik faoliyati bilan bogʻliq dolzarb masalalarning joylarda muhokama etilishini taʼminlagan holda Hayʼatning kengaytirilgan majlislari oʻtkazilishini tashkil etish, shuningdek, yuzaga kelgan muammolarni oʻz vakolatlari doirasida bartaraf etish boʻyicha tegishli qarorlarni ishlab chiqish va qabul qilish; Agentlik tarkibiga kiruvchi lavozimlar nomenklaturasini koʻrib chiqish va tasdiqlash; Oʻzbekiston Respublikasi Prezidenti va Vazirlar Mahkamasining qaror va topshiriqlarida belgilangan vazifalarni oʻz vaqtida va sifatli amalga oshirish maqsadida Agentlik rahbarlari va xodimlarining ijro intizomini mustahkamlash hamda shaxsiy javobgarligini oshirish. Hayʼat, shuningdek, Agentlik vakolatiga kiritilgan boshqa masalalarni ham koʻrib chiqishga haqli. 24. Agentlik direktori qarori bilan quyidagilar: Hayʼat ish rejalari va belgilangan vazifalarni bajarish muddatlari; takliflar tashabbusi bilan chiqish, loyihalarni boshlash va hisobot berish tartiblari; Hayʼatning faoliyatini samarali taʼminlash uchun Agentlik masʼul tarkibiy boʻlinmalarining vazifalari tasdiqlanishi mumkin. 25. Hayʼat yigʻilishiga Agentlik vakolatiga tegishli masalalar yuzasidan respublika va mahalliy ijro etuvchi hokimiyat organlari, boshqa tashkilotlar rahbarlari va ekspert mutaxassislar taklif etilishi mumkin. 26. Hayʼat majlisi aʼzolarining yarmidan koʻpi ishtirok etgan taqdirda, vakolatli hisoblanadi. Hayʼat qarorlari oddiy koʻpchilik ovozi bilan qabul qilinadi. 27. Direktor va Hayʼat aʼzolari oʻrtasida kelishmovchiliklar yuzaga kelgan taqdirda, direktor ushbu kelishmovchiliklar xususida Vazirlar Mahkamasiga va Oʻzbekiston Respublikasi Prezidenti Administratsiyasiga axborot berib, mustaqil ravishda qaror qabul qiladi. Hayʼat aʼzolari ham oʻz fikrlarini Vazirlar Mahkamasiga va Oʻzbekiston Respublikasi Prezidenti Administratsiyasiga bildirishlari mumkin. 28. Hayʼat oʻz faoliyati uchun zarur boʻlgan hujjatlar, hisobotlar va boshqa maʼlumotlarni soʻrab olishga haqli. 29. Hayʼat qarorlari Hayʼat raisi tomonidan imzolanadi va Agentlik buyrugʻi (qarori) bilan amalga oshiriladi. 30. Agentlik faoliyatining samaradorligi muntazam baholanadi. 31. Agentlik faoliyati samaradorligi va natijadorligiga berilgan baho Vazirlar Mahkamasi tomonidan tasdiqlanadigan Agentlik faoliyati samaradorligi va natijadorligini baholash mezonlari hamda ish indikatorlariga asoslanadi. 32. Agentlik faoliyati samaradorligi va natijadorligini baholash yakunlari boʻyicha: Agentlik rahbarlari va xodimlarini qoʻshimcha ragʻbatlantirish (mukofotlash) yoki intizomiy javobgarlikka tortish; Agentlik faoliyatida aniqlangan kamchiliklarni bartaraf etish va uning faoliyatini yanada takomillashtirish choralari koʻriladi. 33. Agentlik faoliyati samaradorligi va natijadorligini baholash tartibi hamda uslubi qonunchilik hujjatlari bilan belgilanadi. 34. Agentlikning moddiy-texnik taʼminoti, xodimlari mehnatiga haq toʻlash va ularni moddiy ragʻbatlantirish, idoraviy mansub tashkilotlarning moddiy-texnik bazasini mustahkamlash, faoliyatini amalga oshirish hamda markaziy apparat taʼminoti bilan bogʻliq xarajatlarni moliyalashtirish manbalariga quyidagilar kiradi: Oʻzbekiston Respublikasi Davlat budjeti mablagʻlari; Jamgʻarma mablagʻlari; xalqaro moliya institutlari kreditlari (qarz mablagʻlari) va grantlari; jismoniy va yuridik shaxslarning homiylik xayriyalari; Agentlik tomonidan shartnoma asosida xizmat koʻrsatishdan olinadigan daromadlar; qonunchilikda taqiqlanmagan boshqa manbalar. 35. Agentlik xodimlari hamda shartnoma asosida jalb qilinadigan mutaxassislar mehnatiga haq toʻlash va ularni moddiy ragʻbatlantirish shartlari: a) Oʻzbekiston Respublikasi respublika budjetidan: Yagona tarif setkasi boʻyicha tasdiqlangan razryadlarga muvofiq lavozim maoshi; koʻp yillik xizmati uchun har oyda uzoq muddat uzluksiz xizmati uchun (ish stajiga koʻra) ustama haq miqdorlari budjet mablagʻlari hisobidan lavozim maoshiga (ragʻbatlantirish koeffitsiyentini hisobga olgan holda) nisbatan quyidagi koeffitsiyentlar bilan hisoblanadi: 1 yildan 3 yilgacha — 0,4; 3 yildan 5 yilgacha — 0,8; 5 yildan 10 yilgacha — 1,0; 10 yildan 15 yilgacha — 1,2; 15 yildan yuqori — 1,5. Uzoq yillik xizmati uchun ustama haq olish huquqini beruvchi ish staji Agentlik tomonidan tasdiqlanadigan tartibga muvofiq hisoblab chiqiladi; b) Jamgʻarma mablagʻlari hisobidan: Agentlik markaziy apparati xodimlariga oʻz xizmat vazifalarini vijdonan bajarganliklari uchun Agentlik direktori tomonidan lavozim maoshining (ragʻbatlantiruvchi koeffitsiyentni hisobga olgan holda) 300 foizgacha miqdorda har oylik ustamalar; xodimlarni ijtimoiy muhofaza qilish va ularning mehnati samaradorligini oshirish maqsadida har oyda (jamoa shartnomasiga muvofiq) transport xarajatlari uchun bazaviy hisoblash miqdorining ikki baravarigacha miqdorida va ovqatlanish xarajatlarini qoplash uchun bazaviy hisoblash miqdorining ikki baravarigacha miqdorida toʻlovlar; Oʻzbekiston Respublikasining Mehnat kodeksi 208-moddasi birinchi qismida belgilangan bayram kunlari munosabati bilan lavozim maoshining (ragʻbatlantiruvchi koeffitsiyent va koʻp yillik xizmatlari uchun ustamalarni hisobga olgan holda) 100 foizi miqdorida mukofot; qishloq xoʻjaligi mahsulotlarini xarid qilish uchun xodimlarga bir yilda bir marotaba mehnatga haq toʻlashning eng kam miqdorining oʻn baravarigacha boʻlgan miqdorda toʻlovlar toʻlanadi; Agentlik rahbariyati tomonidan xodim yoki tegishli boʻlinma rahbari murojaatiga muvofiq, quyidagi bir martalik ragʻbatlantirish hamda ijtimoiy qoʻllab-quvvatlash boʻyicha toʻlovlar berilishi mumkin: xodim yubiley yoshiga toʻlganda (50, 60 va 70 yosh) mehnatga haq toʻlashning eng kam miqdorining yetti baravarigacha; xodim pensiyaga chiqishi munosabati bilan mehnatga haq toʻlashning eng kam miqdorining oʻn baravarigacha; xodimning nikohdan oʻtishi munosabati bilan mehnatga haq toʻlashning eng kam miqdorining oʻn baravarigacha; xodimning farzandi nikohdan oʻtishi munosabati bilan mehnatga haq toʻlashning eng kam miqdorining besh baravarigacha; xodimning uzoq muddat (bir oy va undan ortiq) davolanishi talab etiladigan ogʻir kasallikka chalinishi, ogʻir, tezkor jarrohlik amaliyotini oʻtkazishi va davolanishi uchun qimmatbaho dori-darmon vositalaridan foydalanish zarurati mavjud boʻlgan hollarda Agentlik kasaba uyushmasi taklifiga asosan mehnatga haq toʻlashning eng kam miqdorining 15 baravarigacha; xodimning yaqin qarindoshlari (otasi, onasi, turmush oʻrtogʻi, farzandlari) vafot etganda mehnatga haq toʻlashning eng kam miqdorining oʻn baravarigacha (oʻlim qayd etilgan sanadan boshlab 6 oy ichida); xodimning oʻlimi sababli xodimning oila aʼzolariga mehnatga haq toʻlashning eng kam miqdorining 20 baravarigacha. 36. Agentlik mehnat jamoasi tomonidan tuzilgan Kasaba uyushmasi qoʻmitasining moddiy holatini qoʻllab-quvvatlash maqsadida, Kasaba uyushmasining Agentlik xodimlarini qoʻllab-quvvatlashga qaratilgan tegishli soʻroviga asosan, direktorning buyrugʻi bilan uning hisobraqamiga moliyaviy yordam oʻtkazilishi mumkin. 37. Oʻzbekiston Respublikasi norezidentlari boʻlgan Agentlikning jalb etilgan xodimlari, ekspertlari va maslahatchilari xizmatlariga tuzilgan shartnoma shartlariga muvofiq qonunchilik hujjatlarida belgilangan tartibda haq toʻlanadi. 38. Ragʻbatlantiruvchi qoʻshimcha toʻlov sifatida faoliyat samaradorligining eng muhim koʻrsatkichlarini taʼminlagan xodimlarga Agentlik direktori va mehnat jamoasi tomonidan imzolanadigan jamoa kelishuviga muvofiq lavozim maoshining (ragʻbatlantiruvchi koeffitsiyentni hisobga olgan holda) 200 foizi miqdorida shaxsiy ustama toʻlab beriladi. 39. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javobgar boʻladi. 1. Ushbu Nizom Oʻzbekiston Respublikasi Vazirlar Mahkamasi huzuridagi Yengil sanoatni rivojlantirish agentligi (keyingi oʻrinlarda — Agentlik) qoshidagi Yengil sanoatni qoʻllab-quvvatlash jamgʻarmasi (keyingi oʻrinlarda — Jamgʻarma) mablagʻlarini shakllantirish va ulardan foydalanish tartibini belgilaydi. 2. Jamgʻarma yuridik shaxs hisoblanmaydi va uning mablagʻlari hisobi Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan yagona shaxsiy gʻazna hisobvaragʻida yuritiladi hamda qonunchilik hujjatlari va ushbu Nizomda belgilangan maqsad va yoʻnalishlarga sarflanadi. 3. Agentlik Jamgʻarmaning ijro etuvchi organi hisoblanadi. 4. Jamgʻarma mablagʻlari quyidagi manbalar hisobidan shakllantiriladi: Tijorat banklari orqali korxonalarni aylanma mablagʻ bilan taʼminlash uchun moliyaviy resurslar ajratish maqsadida Jamgʻarma buyurtmanomalari asosida Tiklanish va taraqqiyot jamgʻarmasidan bosqichma-bosqich ajratiladigan 200 million AQSH dollari; Oʻzbekiston Respublikasi Davlat budjetidan Jamgʻarmaga belgilangan tartibda oʻtkazib beriladigan, jumladan, korxonalarni qoʻllab-quvvatlash choralari uchun ajratiladigan mablagʻlar; Oʻzbekiston Respublikasi Prezidentining farmonlari va qarorlari, Hukumat qarorlari bilan ajratiladigan mablagʻlar; jismoniy va yuridik shaxslarning xayriya mablagʻlari, xalqaro moliya institutlari va xorijiy tashkilotlarning grantlari; vaqtincha boʻsh turgan mablagʻlarni tijorat banklari depozitlariga joylashtirishdan olinadigan daromadlar; qonunchilik hujjatlarida taqiqlanmagan boshqa manbalar. 5. Jamgʻarma mablagʻlaridan quyidagi xarajatlarni moliyalashtirish uchun foydalaniladi: a) xalqaro brendlarni jalb qilish, standartlashtirish va sertifikatlashning xalqaro tizimlarini, moliyaviy hisobotlarning xalqaro standartlarini joriy etish, eksport shartnomalari boʻyicha sugʻurtalashni moliyalashtirish xarajatlarini qoplash hamda mutaxassislarni oʻqitish uchun grantlar ajratish; b) xorijiy davlatlarda savdo uylarini ochish va saqlash, ofis, savdo va ombor binolarini ijaraga olish, reklama kampaniyalarini tashkil etish bilan bogʻliq chet eldagi xarajatlarning bir qismini qoplash; v) xorijiy konsalting kompaniyalarini va malakali mutaxassislarni jalb qilish, koʻrgazma stendlarini tashkil etish va xalqaro koʻrgazma-yarmarkalar, treninglar va biznes-forumlarda ishtirok etish xarajatlarini qoplab berish, xorijiy axborot resurslarida maʼlumotlarni joylashtirishda moliyaviy yordam koʻrsatish; g) yengil sanoat korxonalarini, shu jumladan, tayyor tikuv-trikotaj, tabiiy va sunʼiy charmdan tayyor poyabzal va charm-attorlik mahsulotlari, ipak mato ishlab chiqaruvchi korxonalarni belgilangan tartibda moliyaviy qoʻllab-quvvatlash; d) Jamgʻarma mablagʻlari hisobidan hududlarda tashkil etiladigan yengil sanoat korxonalariga koʻmaklashish loyiha ofislarini saqlash, jalb qilinadigan xorijiy maslahatchilar va konsalting kompaniyalari xarajatlarini qoplash, Agentlik faoliyatini qoʻllab-quvvatlash; e) yengil sanoat korxonalariga aylanma mablagʻlarini toʻldirish uchun tijorat banklari orqali kreditlar ajratish va faktoring xizmatlari uchun resurslar taqdim etish; j) olis va chekka hududlarda yengil sanoatni rivojlantirishni ragʻbatlantirish maqsadida 3 — 5-toifadagi tumanlarda ishlab chiqarish filialini belgilangan shartlar asosida ochadigan toʻqimachilik va tikuv-trikotaj korxonalariga kredit berish; z) yengil sanoat sohasini rivojlantirish strategiyalarini ishlab chiqish hamda korxonalarni raqamlashtirish tadbirlarini moliyalashtirish; i) Agentlik, uning tizimidagi Oʻzbekiston — Koreya oʻquv-amaliy toʻqimachilik texnoparki, Ipakchilik ilmiy-tadqiqot instituti va Oʻzbekiston tabiiy tolalar ilmiy-tadqiqot instituti joriy xarajatlarini moliyalashtirish, moddiy-texnik bazasini mustahkamlash, xodimlarni moddiy ragʻbatlantirish; k) Oʻzbekiston Respublikasi Prezidenti va Hukumat hujjatlarida belgilangan boshqa maqsadlar uchun sarflanishi mumkin; l) yengil sanoat tarmoq uyushmalarini grant va ijtimoiy buyurtma va boshqa qonunchilik hujjatlarida taqiqlanmagan moliyalashtirish mexanizmlari orqali moliyalashtirish. 6. Jamgʻarma mablagʻlari hisobidan Agentlik tizimidagi Oʻzbekiston — Koreya oʻquv-amaliy toʻqimachilik texnoparki, Ipakchilik ilmiy-tadqiqot instituti va Oʻzbekiston tabiiy tolalar ilmiy-tadqiqot instituti joriy xarajatlari, moddiy-texnik bazasini mustahkamlash xarajatlari, xodimlarni moddiy ragʻbatlantirish uchun ajratiladigan mablagʻlar Agentlik direktori tomonidan tasdiqlanadigan xarajatlar smetasiga asosan moliyalashtiriladi. 7. Jamgʻarma mablagʻlaridan Agentlik tomonidan choraklar kesimida tasdiqlanadigan Jamgʻarmaning yillik daromadlari va xarajatlari smetasiga muvofiq foydalaniladi. 8. Agentlik direktori Jamgʻarmaning ijro etuvchi organiga rahbarlik qiladi. 9. Jamgʻarmaning ijro etuvchi organi tarkibi Agentlik direktori, Agentlik direktorining oʻrinbosarlari, boshqarma boshliqlari, bosh hisobchisi va bosh yuristkonsultidan iborat boʻladi. 10. Jamgʻarmaning ijro etuvchi organi: Yengil sanoat sohasida jamoatchilik kengashining (keyingi oʻrinlarda — Kengash) tavsiyalari asosida Jamgʻarmaning daromadlari va xarajatlari prognozini koʻrib chiqqan holda, choraklar kesimida yillik xarajatlar smetasini (keyingi oʻrinlarda — smeta) Iqtisodiyot va moliya vazirligi bilan kelishilgan holda tasdiqlaydi; tasdiqlangan smetaga asosan mablagʻlarning samarali va maqsadli ishlatilishini taʼminlaydi. 11. Jamgʻarmaning ijro etuvchi organi rahbari smetaning 10 foizigacha miqdorida, keyinchalik Kengashga maʼlumot kiritish sharti bilan oʻzgartirish kiritish huquqiga ega. 12. Jamgʻarma mablagʻlaridan foydalanishda erishiladigan natijalar boʻyicha tegishli yil uchun maqsadli koʻrsatkichlar Kengash bilan kelishilgan holda Agentlik tomonidan ishlab chiqiladi. 12. Jamgʻarmaning daromadlari va xarajatlari hisobi Agentlik tomonidan alohida yuritiladi. 13. Yengil sanoat tarmoq uyushmalari tomonidan Jamgʻarmadan ajratilgan mablagʻlar hisobidan amalga oshirilgan xarajatlar toʻgʻrisidagi hisobotlar har oyning 10-sanasiga qadar Jamgʻarmaning ijro etuvchi organiga kiritib boriladi. 14. Agentlik har chorakda hisobot choragidan keyingi oyning 15-sanasigacha Kengash bilan kelishilgan Jamgʻarma mablagʻlaridan foydalanish toʻgʻrisidagi hisobotni Iqtisodiyot va moliya vazirligiga taqdim etadi. 15. Jamgʻarma mablagʻlarining maqsadli foydalanilishi yuzasidan nazorat belgilangan tartibda davlat moliyaviy nazorati organlari tomonidan amalga oshiriladi. 16. Jamgʻarma qonunchilik hujjatlarida belgilangan tartibda tugatiladi yoki qayta tuziladi. 17. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javobgar boʻladi. 1. Ushbu Nizom Oʻzbekiston Respublikasi Vazirlar Mahkamasi huzuridagi Yengil sanoatni rivojlantirish agentligi (keyingi oʻrinlarda — Agentlik) qoshidagi Yengil sanoatni qoʻllab-quvvatlash jamgʻarmasi (keyingi oʻrinlarda — Jamgʻarma) mablagʻlari hisobidan tijorat banklariga yengil sanoat korxonalarining aylanma mablagʻlari hamda uskunalar xaridiga ajratiladigan kredit va faktoring xizmatlari uchun moliyaviy resurslar taqdim etish tartibini belgilaydi. 2. Ushbu Nizomda quyidagi asosiy tushunchalardan foydalaniladi: yengil sanoat korxonalari — Oʻzbekiston Respublikasida roʻyxatdan oʻtgan va toʻqimachilik, ipakchilik, charm-poyabzal va gilamchilik sanoatida faoliyatini amalga oshirayotgan yoki uni boshlash istagidagi tadbirkorlik subyektlari; moliyaviy resurslar — Agentlik tomonidan tijorat banklariga yengil sanoat korxonalarini aylanma mablagʻlar bilan taʼminlashga hamda uskunalar xaridiga ajratiladigan kreditlar uchun taqdim etiladigan milliy va xorijiy valyutadagi pul mablagʻlari; uskunalar — toʻquv va tikuvchilik mahsulotlarini ishlab chiqarish uchun zarur dastgohlar; faktoring — tijorat bankiga akseptlangan yoki garov ostida, biroq xorijiy xaridor tomonidan toʻlovi amalga oshirilmagan yetkazib berilgan tovarlar, koʻrsatilgan xizmatlar va bajarilgan ishlar uchun toʻlov talabnomasi asosida toʻlovlarni qabul qilish orqali tovarlar (ishlar, xizmatlar) yetkazib beruvchi tashkilotlarni moliyalashtirish xizmati. 3. Agentlik tomonidan tijorat banklariga yengil sanoat korxonalari uchun moliyaviy resurslar quyidagi moliyalashtirish turlari orqali milliy va xorijiy valyutada taqdim etiladi: korxonalar aylanma mablagʻlarini toʻldirish uchun kreditlar ajratish; uskunalar xaridi uchun kreditlar ajratish; faktoring xizmatlarini koʻrsatish. 4. Agentlik tomonidan moliyaviy resurslar Jamgʻarma mablagʻlari hisobidan yengil sanoat korxonalari uchun tijorat banklari orqali quyidagi shartlarda kredit mahsulotlarini joriy qilish uchun ajratiladi: a) aylanma mablagʻlarni toʻldirish hamda faktoring xizmatlari uchun yengil sanoat korxonalarining oxirgi 12 oy mobaynida amalga oshirilgan mahsulot realizatsiyasi hajmidan kelib chiqqan holda 12 oy muddatgacha xorijiy valyutada: 5 million AQSH dollarigacha ekvivalentda mahsulot realizatsiya qilinganda — 1 million AQSH dollarigacha; 5 million AQSH dollaridan 10 million AQSH dollarigacha ekvivalentda mahsulot realizatsiya qilinganda — 2 million AQSH dollarigacha; 10 million AQSH dollaridan 15 million AQSH dollarigacha ekvivalentda mahsulot realizatsiya qilinganda — 3 million AQSH dollarigacha; 15 million AQSH dollaridan 20 million AQSH dollarigacha ekvivalentda mahsulot realizatsiya qilinganda — 4 million AQSH dollarigacha; 20 million AQSH dollari ekvivalentidan koʻp miqdorda mahsulot realizatsiya qilinganda — 5 million AQSH dollarigacha. Bunda: moliyaviy resurslar yillik 7 foiz stavkadan (shundan 2 foizi bank marjasi, 1 foizi Agentlik xarajatlari) oshmagan holda taqdim etiladi; Hukumatning alohida topshiriqlariga asosan Agentlik tomonidan tadbirkorlik subyektlariga taqdim etiladigan moliyaviy resursni qaytarish muddati 6 oygacha uzaytirilishiga ruxsat beriladi; b) olis va chekka hududlarda yengil sanoatni rivojlantirishni ragʻbatlantirish maqsadida 3 — 5-toifadagi tumanlarda ishlab chiqarish filialini ochadigan toʻqimachilik va tikuv-trikotaj korxonalariga filialda kamida 200 ta ish oʻrni yaratish va oylik oʻrtacha ish haqini 2,5 million soʻmdan kam boʻlmagan miqdorda toʻlash sharti bilan Jamgʻarmadan uskuna xaridi va (yoki) aylanma mablagʻlarni toʻldirish uchun besh yilga 10 milliard soʻmgacha kredit Markaziy bank asosiy stavkasida (shundan 5 foizi bank marjasi) tijorat banklari orqali taqdim etiladi. Bunda filialda jami ishchilar soni boʻyicha belgilangan talab kredit ajratilgan sanadan boshlab olti oy oʻtgandan keyin kredit ajratilgan muddatga joriy etiladi. 5. Yengil sanoat korxonalariga Agentlikning moliyaviy resurslari hisobidan tijorat banklari tomonidan aylanma mablagʻlarni toʻldirish uchun revolver kreditlar ajratilishi mumkin. 6. Agentlik tomonidan yengil sanoat korxonalariga tijorat banklari orqali faktoring xizmatlari koʻrsatilishi uchun milliy valyutada moliyaviy resurs ajratilishi mumkin. Bunda moliyaviy resurslar yillik Markaziy bank asosiy stavkasidan (shundan 5 foizi bank marjasi) oshmagan holda taqdim etiladi. 7. Agentlikning moliyaviy resurslari hisobidan berilgan kreditlarni oʻz vaqtida soʻndirib kelayotgan tadbirkorlik subyektlariga bir necha marta qoʻshimcha moliyaviy resurs ajratishga ruxsat etiladi. 8. Agentlikning moliyaviy resurslari hisobidan moliyalashtiriladigan kreditlardan maqsadli foydalanilishi tijorat banki tomonidan monitoring qilib boriladi. 9. Tijorat banki moliyaviy resurslar olish uchun Agentlik bilan qonunchilik hujjatlarida belgilangan tartibda bosh kelishuv tuzadi. Bosh kelishuvda ushbu Nizomda belgilangan shart va tartiblarni inobatga olgan holda tomonlarning huquqlari, majburiyatlari va javobgarliklari hamda moliyaviy resurslarni taqdim etish va undan foydalanish shartlari belgilanadi. 10. Moliyaviy resurslardan foydalanish uchun tijorat bankida alohida maxsus hisobvaraq ochiladi. 11. Tijorat banki tomonidan moliyaviy resurslar Agentlik va tijorat banki oʻrtasida tasdiqlanadigan moliyaviy resurslarni qaytarish grafigida belgilangan muddatlarda qaytariladi, fors-major holatlar bundan mustasno. 12. Moliyaviy resurslardan faqat ushbu Nizomda nazarda tutilgan moliyalashtirish turlari uchun foydalaniladi. 13. Tijorat banki aylanma mablagʻlarni toʻldirish, faktoring xizmatlarini koʻrsatish va uskunalar xaridi uchun ajratiladigan kreditlariga moliyaviy resurs ajratilishi boʻyicha Agentlikka buyurtmanoma taqdim etadi. 14. Tijorat banki Agentlikning moliyaviy resurslari hisobidan moliyalashtirishda tadbirkorlik subyektlari tomonidan quyidagi shartlarning bajarilishini tekshiradi: ushbu Nizomda nazarda tutilgan moliyalashtirish turlaridan foydalanish boʻyicha murojaat qilganini; tadbirkorlik subyekti tugatish bosqichida emasligi yoki ularga nisbatan bankrotlik tartiboti qoʻzgʻatilmaganini; tadbirkorlik subyektlarining oxirgi 12 oy mobaynida mahsulot realizatsiyasi hajmini; budjetga toʻlovlar boʻyicha muddati oʻtgan qarzdorliklari mavjud yoki mavjud emasligini. 15. Tijorat bankining moliyaviy resurslar olish boʻyicha buyurtmanomalari ushbu Nizomga 1-ilovada keltirilgan sxemaga muvofiq koʻrib chiqiladi. 16. Bosh kelishuv tuzgan tijorat banki moliyaviy resurslar olish uchun Agentlikka ushbu Nizomga 2-ilovaga muvofiq buyurtmanoma taqdim etadi. Buyurtmanoma elektron axborot tizimi orqali yoki toʻgʻridan-toʻgʻri, pochta aloqa xizmati orqali tijorat bankining masʼul rahbari imzosi (elektron raqamli imzosi) bilan tasdiqlangan holatda kiritiladi. Taqdim etilgan buyurtmanomadagi maʼlumotlarning haqqoniyligi va ishonchliligiga tijorat banki javobgar hisoblanadi. 17. Tijorat banki tomonidan kiritilgan buyurtmanoma Agentlik tomonidan uch ish kunigacha boʻlgan muddatda koʻrib chiqiladi. Buyurtmanoma moliyalashtirish turi, miqdori, muddati hamda ushbu Nizomda belgilangan boshqa talablar va shartlarga muvofiqligi yuzasidan koʻrib chiqiladi. Buyurtmanomadagi maʼlumotlar axborot tizimlari, shu jumladan, Soliq va Bojxona qoʻmitalarining elektron axborot tizimlari hamda tegishli tashkilotlarning internet tarmogʻidagi maʼlumotlar bazalari yordamida Agentlik tomonidan oʻrganib chiqilishi mumkin. 18. Agentlik buyurtmanomani koʻrib chiqish yakuni boʻyicha qabul qilingan qaror toʻgʻrisida elektron axborot tizimi yoki pochta aloqa xizmati orqali tijorat bankiga bildirishnoma yuboradi. Bildirishnomada moliyaviy resurs ajratilishi (toʻliq yoki qisman) yoki rad etilishi sabablari koʻrsatiladi. Tijorat banki moliyaviy resurs ajratilishi rad etilgan buyurtmanomalar boʻyicha tegishli tadbirkorlik subyektini bir bank ish kunida xabardor qiladi. 19. Tijorat banki moliyaviy resurs ajratilishi toʻgʻrisidagi ijobiy bildirishnomani olgan kundan boshlab besh bank ish kuni ichida tadbirkorlik subyekti bilan oʻrnatilgan tartibda hujjatlarni rasmiylashtiradi hamda Agentlikka ushbu Nizomga 3-ilovaga muvofiq tijorat bankining masʼul rahbari tomonidan imzolangan talabnomani kiritadi. Ushbu talabnoma elektron axborot tizimi yoki toʻgʻridan-toʻgʻri, pochta aloqa xizmati orqali kiritilishi mumkin. 20. Quyidagilar tijorat bankiga moliyaviy resurslar taqdim etishni rad etish uchun asos boʻladi: ushbu Nizomning 2-bobida koʻrsatilgan shartlar yoki ulardan birining bajarilmasligi; moliyaviy resurslar hisobidan moliyalashtirish koʻzda tutilgan tadbirkorlik subyekti tugatish bosqichida ekanligi yoki ularga nisbatan bankrotlik tartiboti qoʻzgʻatilgani; budjetga toʻlovlar boʻyicha muddati oʻtgan qarzdorlikning mavjudligi; tijorat banki tomonidan taqdim etilgan buyurtmanomada ushbu Nizomning 17-bandida belgilangan tartibda oʻtkazilgan oʻrganish natijasida ishonchsiz va notoʻgʻri maʼlumotlarning mavjudligi yoki ularning buzib koʻrsatilishi aniqlangani. 21. Ushbu Nizomning 20 va 25-bandlarida koʻrsatilgan holatlardan boshqa asoslarga koʻra moliyaviy resurslarning taqdim etilishini rad etishga yoʻl qoʻyilmaydi. 22. Tijorat banki buyurtmanoma boʻyicha rad etish toʻgʻrisida bildirishnoma olganda, rad etish asoslari boʻyicha koʻrsatilgan kamchiliklarni bartaraf etgan holda moliyaviy resurs olish uchun Agentlikka qayta buyurtmanoma taqdim etishga haqli. 23. Agentlik talabnoma kelib tushgan kundan boshlab ikki ish kunida ulardagi maʼlumotlarning buyurtmanoma va bildirishnomadagi maʼlumotlarga muvofiqligini tekshiradi, maʼlumotlar muvofiq deb topilganda, tegishli moliyaviy resurslarni tijorat bankining maxsus ochilgan hisobvaragʻiga oʻtkazib beradi. Talabnomadagi maʼlumotlar buyurtmanoma va bildirishnomadagi maʼlumotlarga muvofiq kelmagan hollarda Agentlik bir ish kunida toʻlov talabnomasini tijorat bankiga qaytaradi. Tijorat banki talabnomadagi nomuvofiqliklarni bartaraf etgan holda besh bank ishi kuni ichida Agentlikka qayta talabnoma kiritishi mumkin. Moliyaviy resurs ajratilishi bildirilgan buyurtmanoma boʻyicha talabnoma tijorat banki tomonidan uch ish kuni davomida kiritilmagan yoki aniqlangan nomuvofiqliklar bartaraf etilmagan taqdirda, bildirishnoma oʻz kuchini yoʻqotgan hisoblanadi va moliyaviy resurs ajratilishi bekor qilinadi. 24. Tijorat banki maxsus ochilgan hisobvaragʻiga kelib tushgan mablagʻni moliyalashtirish turlaridan foydalanish boʻyicha imzolangan shartnomaga muvofiq uch ish kunida tadbirkorlik subyektining tegishli bank hisobvaragʻiga oʻtkazib beradi va buni tasdiqlovchi bank hujjatlarini Agentlikka taqdim etadi. 25. Tijorat bankining maxsus ochilgan hisobvaragʻiga Agentlikdan kelib tushgan mablagʻlardan buyurtmanomada koʻrsatilganidan boshqa maqsadlar uchun foydalanish taqiqlanadi. 26. Tijorat banki Agentlik tomonidan ajratilgan moliyaviy resurslarni ushbu Nizomning 4-bandida belgilangan foiz stavkalari asosida hisoblangan ustama haqi bilan birga oʻzaro tasdiqlangan moliyaviy resurslarni qaytarish grafigiga asosan Agentlikka oʻtkazib borilishini taʼminlaydi. Bunda tijorat bankiga ajratilgan moliyaviy resurslar boʻyicha hisoblangan ustama haqi tijorat bankining jamgʻarib boriladigan hisobvaragʻida yigʻiladi va moliyaviy resurslarni qaytarish grafigida belgilangan muddatlarda Agentlikka oʻtkazib boriladi. 27. Moliyaviy resurslardan foydalanayotgan tadbirkorlik subyektlari ushbu Nizomda belgilangan moliyalashtirish turlari boʻyicha olgan mablagʻlarni muddatidan oldin qaytargan taqdirda, tegishli mablagʻlar (moliyaviy resurs va u boʻyicha hisoblangan ustama haqi) tijorat banki tomonidan Agentlikka ikki bank ish kunida oʻtkazib berilishi va ushbu boʻyicha Agentlikka maʼlumot taqdim etilishi kerak. 28. Moliyaviy resurslardan foydalanayotgan tadbirkorlik subyektlari ushbu Nizomda belgilangan moliyalashtirish turlari boʻyicha olgan mablagʻlarini oʻz muddatida qaytara olmagan hollarda, moliyaviy resurslarning belgilangan muddatlarda Agentlikka qaytarilishi boʻyicha javobgarlik tijorat banki zimmasiga yuklanadi. 29. Tijorat banki tomonidan moliyaviy resurslarning ushbu Nizomning 4-bandida belgilangan muddatlarda Agentlikka qaytarilmasligi tadbirkorlik subyektlari tomonidan toʻlovlarning tijorat bankiga oʻz muddatida qaytarilmayotgani bilan bogʻliq hollarda, moliyaviy resurslarni qaytarish muddati Agentlikning qaroriga asosan oʻzgartirilishi mumkin. 30. Agentlik tomonidan moliyaviy resurslar: a) aylanma mablagʻlarni toʻldirish va faktoring xizmatlarini koʻrsatish uchun Jamgʻarmaga Tiklanish va taraqqiyot jamgʻarmasidan ajratilgan resurslar hisobidan; b) olis va chekka hududlarda yengil sanoatni rivojlantirishni ragʻbatlantirish maqsadida 3 — 5-toifadagi tumanlarda ishlab chiqarish filialini ochadigan toʻqimachilik va tikuv-trikotaj korxonalariga uskuna xaridi va (yoki) aylanma mablagʻlarni toʻldirish uchun budjetdan ajratiladigan ssuda va Jamgʻarmaning boshqa daromadlari hisobidan ajratiladi. 31. Agentlik va tijorat banki oʻrtasidagi nizolar sud tartibida hal etiladi. 32. Agentlik tomonidan tijorat bankiga ajratilgan moliyaviy resurslardan maqsadli foydalanilishi boʻyicha javobgarlik tijorat banki zimmasiga yuklanadi. 33. Tijorat banki tomonidan quyidagi hollarda: bosh kelishuvga asosan moliyaviy resurs va unga hisoblangan ustama haqi boʻyicha moliyaviy resurslarni qaytarish grafigida koʻrsatilgan muddatlardan kechiktirilganda; tijorat bankining maxsus hisobvaragʻiga oʻtkazilgan, lekin tadbirkorlik subyekti tomonidan foydalanish rad etilgan mablagʻlarni Agentlikka oʻtkazib berish kechiktirilganda; tijorat banki muddati oʻtgan har bir kun uchun kechiktirilgan qarz summasining 0,1 foizi miqdorida, biroq majburiyatlarining bajarilmagan qismi miqdorining 30 foizidan koʻp boʻlmagan miqdorda jarima (penya) toʻlaydi. 34. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javobgar boʻladi. BosqichlarMasʼul ijrochilarTadbirlarBajarish muddatlari1-bosqichTijorat banki1. Tadbirkorlik subyektlari tomonidan aylanma mablagʻlarni toʻldirish, faktoring va uskuna xaridi uchun kredit ajratilishi boʻyicha taqdim etilgan ariza va hujjatlarni koʻrib chiqadi.2. Mablagʻlar ajratish imkoniyatini baholaydi va dastlabki qaror qabul qiladi (mablagʻ ajratish yoki rad etish toʻgʻrisida).3. Mablagʻ ajratish toʻgʻrisida dastlabki qaror qabul qilingan murojaatlar boʻyicha moliyaviy resurs uchun ehtiyoji boʻlgan taqdirda, Agentlikka buyurtmanoma beradi.15 bank ish kuni ichida2-bosqichYengil sanoatni rivojlantirish agentligiTijorat banki tomonidan kiritilgan buyurtmanomani belgilangan tartibda koʻrib chiqadi va moliyaviy resurs ajratish yoki rad etish toʻgʻrisidagi bildirishnomani (qarorni) tijorat bankiga yuboradi.3 ish kuni mobaynida3-bosqichTijorat banki1. Bildirishnomaga muvofiq tadbirkorlik subyektlariga moliyaviy resurs hisobidan mablagʻ ajratilganini yoki rad etilganini maʼlum qiladi.1 bank ish kuni mobaynida2. Moliyaviy resurs ajratilishi boʻyicha ijobiy qaror qabul qilinganda, buyurtmanoma boʻyicha oʻrnatilgan tartibda zarur hujjatlarni rasmiylashtirish hamda moliyaviy resurs olish uchun Agentlikka talabnoma yuboradi.5 bank ish kuni mobaynida4-bosqichYengil sanoatni rivojlantirish agentligiTalabnomadagi maʼlumotlarning tegishli buyurtmanoma va bildirishnomadagi maʼlumotlarga muvofiqligini koʻrib chiqadi:1) muvofiqligi tasdiqlangan talabnoma boʻyicha tegishli mablagʻlarni tijorat bankining alohida maxsus hisobvaragʻiga oʻtkazib beradi;2 ish kuni mobaynida2) maʼlumotlarida nomuvofiqlik aniqlangan talabnomani tijorat bankiga qaytaradi.1 ish kuni mobaynida5-bosqichTijorat banki1. Moliyaviy resurslarni tadbirkorlik subyektlarining bank hisobvaragʻiga oʻtkazib beradi.3 ish kuni mobaynida2. Talabnomadagi nomuvofiqliklarni bartaraf etgan holda Agentlikka qayta kiritadi.3 ish kuni mobaynida6-bosqichTijorat bankiAgentlik tomonidan taqdim etilgan moliyaviy resurslarni qaytaradi.Agentlik va tijorat banki oʻrtasida tasdiqlangan grafikda belgilangan muddatlarda 1.Tijorat bankining rekvizitlariSTIR:Bank nomi:Manzil:Alohida maxsus hisobvaraq (moliyaviy resursni oʻtkazish uchun):MFO:Boshqaruv raisi oʻrinbosari:Ishonchnoma:Masʼul xodim:Masʼul xodim telefon raqami:2.Qarz oluvchi tashkilotning rekvizitlariSTIR:Nomi:Manzili:Hisobvaragʻi (milliy va xorijiy):MFO:IFUT:Rahbari (F.I.O):Rahbarning telefon raqami:3.Bank oldidagi muddati oʻtgan kredit qarzdorligi miqdori (buyurtmanoma taqdim etilgan sanaga)(Muddati oʻtgan kredit qarzdorligi mavjud emas yoki _______ (soʻm yoki AQSH dollari) miqdorida muddati oʻtgan kredit qarzdorligi mavjud deb koʻrsatiladi)4.Budjet oldidagi majburiy toʻlovlar boʻyicha muddati oʻtgan qarzdorlik(Mavjud emas yoki budjet oldida ________ soʻm miqdorida muddati oʻtgan qarzdorlik mavjud deb koʻrsatiladi)5.Qarz oluvchi tashkilotning holati(Faoliyat koʻrsatayotgan va soliq majburiyatlariga ega / Faoliyat koʻrsatmayotgan deb koʻrsatiladi)6.Agentlikdan soʻralayotgan moliyaviy resurs miqdori_____ AQSH dollari_____ soʻm7.Mablagʻ olish uchun taqdim etilayotgan taʼminoti turi, uning qiymati (Bank tomonidan qabul qilinadigan qiymat boʻyicha)Koʻchmas mulklar: ____ mln soʻmAvtotransport vositalari: ____ mln soʻmXorijiy bank kafolati: ____ ming AQSH dollariBank akkreditivi: ____ ming AQSH dollariSugʻurta polisi: ____ mln soʻmBoshqa taʼminot turlari: ____ mln soʻm (tegishlilari koʻrsatiladi)8.Moliyalashtirish turiBank foiz stavkasiAylanma mablagʻlarni toʻldirish, faktoring, uskunalar xaridi (tegishlisi koʻrsatiladi):yillik ____ foizdan9.Moliyalashtirish turi boʻyicha mablagʻlarni qaytarish muddati(oylar soni koʻrsatiladi)10.Mablagʻlardan foydalanish maqsadi11.Aylanma mablagʻlarni toʻldirish uchun olinadigan kredit mablagʻlari hisobidan amalga oshirilishi rejalashtirilgan mahsulot realizatsiyasi hajmi____ soʻm12.Moliyaviy resursdan foydalanish boʻyicha alohida qabul qilingan hujjat(Moliyaviy resursdan foydalanish boʻyicha tegishli qabul qilingan Farmon yoki qaror tanlanadi)13.Qarz oluvchi tashkilotning ishchi xodimlari soni____ nafar14.Qarz oluvchining oxirgi 12 oydagi amalga oshirgan mahsulot realizatsiyasi hajmi,shundan xorijiy valyutada_____ soʻm_____ AQSH dollari, ulushi __ foizda (moliyaviy resurs ajratish toʻgʻrisida) __________________________________________ qarz oluvchi tashkilotga aylanma mablagʻlarni toʻldirishga, faktoring, uskunalar xaridiga __________________________________________________________________________________________________________ (tijorat banki nomi)kreditlar taqdim etish uchun ___________ AQSH dollari (soʻm) miqdoridagi moliyaviy resursni tijorat bankining quyidagi rekvizitlari boʻyicha ajratishingizni soʻraydi.Bank STIR:Manzil:Hisobvaraq:MFO:________________________________ ____________________ boshqaruvi raisi_______________________________________________ (tijorat banki nomi)(imzo)(F.I.O.)Bogʻlanish uchun tel.: +998 (___) ___ ___ ___ 1. Ushbu Nizom Yengil sanoatni qoʻllab-quvvatlash jamgʻarmasi (keyingi oʻrinlarda — Jamgʻarma) mablagʻlari hisobidan yengil sanoat korxonalarini moliyaviy qoʻllab-quvvatlash tartibini belgilaydi. 2. Ushbu Nizomda quyidagi asosiy tushunchalardan foydalaniladi: biznes-seminarlar — tadbirkorlik faoliyatiga oid tajriba, bilim va maʼlumotlar almashish maqsadida oʻtkaziladigan interfaol oʻquv-amaliy tadbir shakli, shu jumladan, onlayn interfaol oʻquv-amaliy tadbir shakli; biznes-trening — maʼlum bir yoʻnalishda tadbirkorlar, ularning xodimlari (ishchilari) bilim va koʻnikmalarini hamda faoliyati samaradorligini oshirishga qaratilgan oʻqitish shakli, shu jumladan, onlayn oʻqitish shakli; biznes-forum — biznes vakillarining maʼlum bir yoʻnalish, soha va tarmoqdagi biznes masalalarini muhokama qilishga bagʻishlangan yigʻilishi, shu jumladan, onlayn yigʻilishi; koʻrgazma-yarmarka tadbirlari — xorijda va Oʻzbekiston Respublikasida tashkil etiladigan xalqaro, mintaqalararo, hududlararo koʻrgazma-yarmarka, konferensiya, festival va yengil sanoat sohasini rivojlantirishga qaratilgan boshqa tadbirlar, shu jumladan, onlayn tadbirlar; muvofiqlik sertifikati — muvofiqlikni baholash obyektlarining texnik jihatdan tartibga solish sohasidagi normativ hujjatlarda belgilangan talablarga muvofiqligini tasdiqlovchi hujjat; reklama kampaniyasi (taqdimot) — maʼlum bir davrga va bozorga moʻljallangan, savdo hajmini oshirish boʻyicha marketing maqsadlariga erishishga, xususan, mahsulotlar (xizmatlar) bilan tanishtirish, ularni taklif etish va xaridorlarni jalb qilishga qaratilgan keng qamrovli tadbirlarni amalga oshirish; savdo missiyalari — savdo qiluvchi tashkilotlar bilan salohiyatli xorijiy xaridorlar oʻrtasida sheriklik aloqalarini oʻrnatish, shuningdek, mahsulot taqdimotlarini oʻtkazib, ular bilan kelgusida tuziladigan shartnomalarning shartlarini muhokama qilish va shartnomalar tuzish maqsadida tashkil etiladigan tadbirlar; sugʻurta mukofotlari — hisoblash tartibi va miqdori sugʻurta shartnomasi bilan belgilanadigan, sugʻurta qildiruvchi tomonidan toʻlanadigan pul mablagʻi. Ushbu Nizom doirasidagi munosabatlar uchun sugʻurta qildiruvchi — tadbirkorlik subyekti hisoblanadi; sugʻurta qildiruvchi — sugʻurtalovchi bilan sugʻurta shartnomasini tuzuvchi, sugʻurta shartnomasi boʻyicha hisoblangan sugʻurta mukofotini toʻlovchi hamda sugʻurtalovchilar bilan muayyan sugʻurta munosabatlariga kirishuvchi har qanday tashkiliy-huquqiy shakldagi yuridik shaxs yoki toʻliq fuqarolik layoqatiga ega boʻlgan jismoniy shaxs; tadbirkorlik subyektlari — Oʻzbekiston Respublikasida roʻyxatdan oʻtgan va Oʻzbekiston Respublikasi hududida faoliyat yuritayotgan toʻqimachilik, charm-poyabzal, ipakchilik va gilamchilik sanoati korxonalari. 3. Vazirlar Mahkamasi huzuridagi Yengil sanoatni rivojlantirish agentligi (keyingi oʻrinlarda — Agentlik) tomonidan tadbirkorlik subyektlariga moliyaviy yordam koʻrsatishning asosiy yoʻnalishlari: a) xalqaro brendlarni jalb qilish; b) standartlashtirish va sertifikatlashning xalqaro tizimlarini joriy etish; v) moliyaviy hisobotlarni xalqaro standartlar asosida yuritishni joriy qilish xarajatlarini qoplab berish; g) eksport shartnomalari boʻyicha sugʻurtalashni moliyalashtirish xarajatlarini qoplash; d) mutaxassislarni oʻqitish xarajatlarini qoplab berish; e) xorijiy davlatlarda savdo uylarini ochish va saqlash, ofis, savdo va ombor binolarini ijaraga olish bilan bogʻliq chet eldagi xarajatlarni qoplab berish; j) reklama kampaniyalarini tashkil etish bilan bogʻliq chet eldagi xarajatlarining bir qismini qoplash; z) xorijiy konsalting kompaniyalarni va malakali mutaxassislarni jalb qilish xarajatlarini qoplab berish; i) koʻrgazma stendlarini tashkil etish xarajatlarini qoplab berish; k) xalqaro koʻrgazma-yarmarkalar, treninglar va biznes-forumlarda ishtirok etish xarajatlarini qoplab berish; l) xorijiy axborot resurslarida maʼlumotlarni joylashtirishda moliyaviy yordam koʻrsatish; m) yengil sanoat korxonalarini, shu jumladan, tayyor tikuv-trikotaj, tabiiy va sunʼiy charmdan tayyor poyabzal va charm-attorlik mahsulotlari, ipak mato ishlab chiqaruvchi korxonalarni belgilangan tartibda moliyaviy qoʻllab-quvvatlash, jumladan: hududlarda tashkil etiladigan yengil sanoat korxonalariga koʻmaklashish loyiha ofislarini saqlash, jalb qilinadigan xorijiy maslahatchilar va konsalting kompaniyalari xarajatlarini qoplash; milliy brendlar va mahsulotlarni xorijda targʻib qilish boʻyicha “Made in Uzbekistan” dasturini amalga oshirish, shu jumladan, milliy, tarmoq va mintaqaviy koʻrgazmalar hamda tovarlar yarmarkalarini oʻtkazishni moliyalashtirish; korxonalarda ishlab chiqarishni raqamlashtirish va axborot tizimlarini keng joriy qilish. 4. Tadbirkorlik subyektlariga ushbu Nizomga 1-ilovada keltirilgan sxemaga muvofiq moliyaviy yordam koʻrsatiladi. 5. Moliyaviy yordam olish uchun tadbirkorlik subyektlari tomonidan Agentlikka quyidagi hujjatlar taqdim etiladi: a) xalqaro brendlarni jalb qilish xarajatlarini qoplab berish yoʻnalishida — xarajatlarni tasdiqlovchi hujjatlar (shartnoma va (yoki) invoys, bajarilgan ishlar boʻyicha dalolatnoma, xizmat koʻrsatuvchi bank tomonidan tasdiqlangan toʻlovlarni tasdiqlovchi hujjatlari nusxalari); b) standartlashtirish va sertifikatlashning xalqaro tizimlarini joriy etish yoʻnalishlarida: xarajatlarni tasdiqlovchi hujjatlar (shartnoma, hisob-faktura va (yoki) bajarilgan ishlar boʻyicha dalolatnoma, toʻlov topshiriqnomasi va (yoki) SWIFT nusxasi (xizmat koʻrsatuvchi bank tomonidan tasdiqlangan); sertifikat nusxasi; xalqaro sertifikat (standart)ni taqdim etgan xalqaro sertifikatlashtiruvchi tashkilotning ushbu standart boʻyicha xalqaro akkreditatsiyasi nusxasi; standart joriy qilingani boʻyicha soʻrovnoma; v) moliyaviy hisobotlarni xalqaro standartlar asosida yuritishni joriy qilish xarajatlarini qoplab berish yoʻnalishida: xarajatlarni tasdiqlovchi hujjatlar (shartnoma, hisob-faktura va (yoki) bajarilgan ishlar boʻyicha dalolatnoma, xizmat koʻrsatuvchi bank tomonidan tasdiqlangan toʻlov topshiriqnomasi; transformatsiya hisobotlari nusxalari; g) eksport shartnomalari boʻyicha sugʻurtalashni moliyalashtirish xarajatlarini qoplab berish yoʻnalishida: eksport shartnomasi (invoys) va (yoki) vositachilik shartnomasi nusxasi; bojxona yuk deklaratsiyasi, sugʻurta mukofoti xarajatini tasdiqlovchi hujjatlar — sugʻurta shartnomasi va sugʻurta polisining nusxasi, toʻlov amalga oshirilganini (toʻlov topshiriqnomasi) tasdiqlovchi hujjatlar nusxasi (tegishli ijrochi bank tomonidan tasdiqlangan), xizmat koʻrsatilganini tasdiqlovchi hisobvaraq-faktura nusxasi; d) mutaxassislarni oʻqitish xarajatlarini qoplash yoʻnalishida — xarajatlarni tasdiqlovchi hujjatlar (shartnoma va (yoki) invoys, bajarilgan ishlar boʻyicha dalolatnoma, xizmat koʻrsatuvchi bank tomonidan tasdiqlangan toʻlovlarni tasdiqlovchi hujjatlar nusxalari); e) xorijiy davlatlarda savdo uylarini ochish va saqlash, ofis, savdo va ombor binolarini ijaraga olish bilan bogʻliq chet eldagi xarajatlarni qoplab berish yoʻnalishida: Investitsiyalar, sanoat va savdo vazirligi tomonidan yuritiladigan Oʻzbekiston Respublikasi yuridik shaxslari tomonidan chet elda tashkilotlar tashkil etish yoki ularning ustav fondi (kapitali)da ulush bilan ishtirok etish reyestriga kiritilgani haqidagi maʼlumot (tadbirkorlik subyektining Oʻzbekiston Respublikasida roʻyxatdan oʻtgan korxonasi tomonidan xorijiy davlatlarda savdo omborlari ijaraga olingan holatlar bundan mustasno); vakolatli organ tomonidan tasdiqlangan tadbirkorlik subyektining chet elda yuridik shaxs tashkil etganini tasdiqlovchi hujjatlar (tadbirkorlik subyektining Oʻzbekiston Respublikasida roʻyxatdan oʻtgan korxonasi tomonidan xorijiy davlatlarda savdo omborlari ijaraga olingan holatlar bundan mustasno); xarajatlarni tasdiqlovchi hujjatlar (shartnoma va (yoki) invoys, hisob-faktura va (yoki) bajarilgan ishlar boʻyicha dalolatnoma, xizmat koʻrsatuvchi bank tomonidan tasdiqlangan toʻlov topshiriqnomasi nusxalari); j) reklama kampaniyalarini tashkil etish bilan bogʻliq chet eldagi xarajatlarining bir qismini qoplash yoʻnalishida: mahsulotlarning taqdimot materiallari, tarqatma materiallar (taqdimot, videorolik, broshyura, bukletlar — tadbirkorlik subyektlarining tanloviga koʻra); tadbirkorlik subyektlari tomonidan toʻlovlar toʻlangan holatlarda: xarajatlarni tasdiqlovchi hujjatlar (shartnoma va (yoki) oferta, hisob-faktura va bajarilgan ishlar boʻyicha dalolatnoma (barcha koʻrsatilgan xizmatlar bajarilgan ishlar dalolatnomasida aks ettirilishi shart), xizmat koʻrsatuvchi bank tomonidan tasdiqlangan toʻlov topshiriqnomasi nusxalari, raqamli reklama joylashtirilgan Internet tarmogʻidagi xorijiy axborot resurslariga havolalar; z) xorijiy konsalting kompaniyalarni va malakali mutaxassislarni jalb qilish xarajatlarini qoplab berish yoʻnalishida — xarajatlarni tasdiqlovchi hujjatlar (shartnoma, dalolatnoma, xizmat koʻrsatuvchi bank tomonidan tasdiqlangan toʻlovlarni tasdiqlovchi hujjatlar nusxalari), ishga qabul qilingani haqida buyruq, mehnat faoliyati huquqini beradigan tasdiqnoma (my.mehnat.uz saytidan), xorijiy mutaxassisning mutaxassisligini tasdiqlovchi diplom, sertifikat (yoki boshqa hujjat) nusxasi; i) koʻrgazma-yarmarka tadbirlarida ishtirok etish yoʻnalishida: korxona va uning mahsulotlari toʻgʻrisida maʼlumotga ega boʻlgan tijorat taklifi; tadbirkorlik subyektlari alohida oʻzi ishtirok etgan holatlarda: xarajatlarni tasdiqlovchi hujjatlar (shartnoma, hisob-faktura va bajarilgan ishlar boʻyicha dalolatnoma (barcha koʻrsatilgan xizmatlar bajarilgan ishlar dalolatnomasi aks ettirilishi shart), xizmat koʻrsatuvchi bank tomonidan tasdiqlangan toʻlov topshiriqnomasi nusxalari; oʻtkazilgan koʻrgazma nomi hamda ishtirok etilgan stendni aks ettiruvchi fotosuratlar va videolavhalar; k) xorijda va Oʻzbekistonda boʻlib oʻtadigan oʻquv-seminar, biznes-seminar, trening, savdo missiyalari va biznes-forumlarda ishtirok etish yoʻnalishida tadbirkorlik subyektlari alohida oʻzi shaxsan qatnashgan holatlarda: xarajatlarni tasdiqlovchi hujjatlar (shartnoma va (yoki) invoys, hisob-faktura va bajarilgan ishlar boʻyicha dalolatnoma (barcha koʻrsatilgan xizmatlar bajarilgan ishlar dalolatnomasida aks ettirilishi shart), xizmat koʻrsatuvchi bank tomonidan tasdiqlangan toʻlov topshiriqnomasi nusxalari; oʻtkazilgan tadbir nomi hamda ishtirokini aks ettiruvchi fotosuratlar va videolavhalar; l) xorijiy axborot resurslarida maʼlumotlarni joylashtirishda moliyaviy yordam koʻrsatish yoʻnalishida: mahsulotlarning taqdimot materiallari, tarqatma materiallar (taqdimot, videorolik, broshyura, bukletlar — tadbirkorlik subyektlarining tanloviga koʻra); tadbirkorlik subyektlari tomonidan toʻlovlar toʻlangan holatlarda — xarajatlarni tasdiqlovchi hujjatlar (shartnoma va (yoki) oferta, hisob-faktura va bajarilgan ishlar boʻyicha dalolatnoma (barcha koʻrsatilgan xizmatlar bajarilgan ishlar dalolatnomasida aks ettirilishi shart), xizmat koʻrsatuvchi bank tomonidan tasdiqlangan toʻlov topshiriqnomasi nusxalari; m) hududlarda tashkil etiladigan yengil sanoat korxonalariga koʻmaklashish loyiha ofislarini saqlash, jalb qilinadigan xorijiy maslahatchilar va konsalting kompaniyalari xarajatlarini qoplash yoʻnalishida — Agentlik tomonidan tasdiqlanadigan dastur; n) milliy brendlar va mahsulotlarni xorijda targʻib qilish boʻyicha “Made in Uzbekistan” dasturini amalga oshirish, shu jumladan, milliy, tarmoq va mintaqaviy koʻrgazmalar hamda tovarlar yarmarkalarini oʻtkazishni moliyalashtirish yoʻnalishida — Agentlik tomonidan tasdiqlanadigan dastur; o) korxonalarda ishlab chiqarishni raqamlashtirish va axborot tizimlarini keng joriy qilish yoʻnalishida — Agentlik tomonidan tasdiqlanadigan dastur; p) xorijiy vakolatli organlarda milliy mahsulotlar va brendlarni (tovar belgilarini) roʻyxatdan oʻtkazish yoʻnalishida — xarajatlarni tasdiqlovchi hujjatlar (shartnoma, invoys va (yoki) oferta, hisob-faktura va bajarilgan ishlar boʻyicha dalolatnoma, milliy brend roʻyxatdan oʻtkazilgani toʻgʻrisidagi guvohnoma; r) mahsulotlar namunalarini tanishtirish maqsadida xorijiy xaridorlarga, tashqi savdo uylari va shourumlarga, shu jumladan, xaridor topishda koʻmak olish uchun Oʻzbekiston Respublikasining chet eldagi diplomatik vakolatxonalariga yuborish yoʻnalishida — transport va (yoki) pochta xarajatlarini tasdiqlovchi hujjatlar, (shartnoma, invoys va (yoki) hisob-faktura. Qayta tashkil etish, toʻlovga qobiliyatsizlik va (yoki) tugatish holatidagi tadbirkorlik subyektlarining arizalari koʻrib chiqish uchun qabul qilinmaydi. 6. Tadbirkorlik subyektlaridan ushbu Nizomning 5-bandida nazarda tutilmagan hujjatlarni taqdim etishni talab qilishga yoʻl qoʻyilmaydi. 7. Tadbirkorlik subyektlari tomonidan tegishli hujjatlar Agentlikning elektron platformasi, shuningdek, Yagona interaktiv davlat xizmatlari portali hamda davlat xizmatlari markazlari platformalari orqali elektron shaklda yoki toʻgʻridan-toʻgʻri, pochta aloqa xizmati orqali taqdim etiladi. 8. Arizada tadbirkorlik subyektlarining elektron manzili koʻrsatilgani uning arizasi boʻyicha qabul qilingan qaror haqida elektron platforma orqali elektron shaklda xabarnoma olishga boʻlgan roziligi hisoblanadi. Bunda elektron axborot tizimidan foydalanish orqali tadbirkorlik subyektlari tomonidan moliyaviy qoʻllab-quvvatlash uchun taqdim etilgan arizalarni koʻrib chiqish toʻgʻrisida ommaviy ofertani hamda moliyaviy yordamni olish boʻyicha maxsus shartlar toʻgʻrisidagi ofertani tasdiqlash orqali amalga oshiriladi. 9. Tegishli hujjatlar Agentlikka tadbirkorlik subyektlari tomonidan elektron platforma orqali elektron shaklda yoki toʻgʻridan-toʻgʻri, pochta aloqa xizmati orqali taqdim etilgandan keyin ushbu Nizomning 5-bandida koʻrsatilgan hujjatlar toʻliq emasligi aniqlangan taqdirda, Agentlik besh ish kuni ichida tadbirkorlik subyektiga yetishmagan hujjatlar bilan birga qayta murojaat qilishi haqida elektron shaklda xabar yuboradi. 10. Taqdim etilgan hujjatlarning ishonchliligi va haqqoniyligi uchun javobgarlik tadbirkorlik subyektlariga yuklanadi. 11. Ariza va unga ilova qilinadigan hujjatlar Agentlik tomonidan ariza qabul qilingan kundan boshlab yetti ish kuni davomida koʻrib chiqiladi. 12. Agentlik taqdim etilgan hujjatlar va ularda koʻrsatilgan maʼlumotlarning toʻliqligi, ishonchliligi, moliyaviy yordam koʻrsatish yoʻnalishlari, shartlari va maqsadlariga hamda moliyaviy yordam miqdorining ushbu Nizomning 19-bandida belgilangan yuqori chegaralarga, shuningdek, tashqi savdo operatsiyalari boʻyicha mavjud muddati oʻtgan debitor qarzdorlikning ushbu Nizomda belgilangan miqdorlarga muvofiqligi nuqtai nazardan koʻrib chiqadi. Agentlik tomonidan tadbirkorlik subyektlariga moliyaviy yordam koʻrsatish uchun: a) barcha yoʻnalishda: tadbirkorlik subyektlarining tashqi savdo operatsiyalari boʻyicha muddati oʻtgan debitor qarzdorligi miqdori (debitor qarzdorlikni undirish boʻyicha sud qarori mavjud boʻlgan debitor qarzdorlik miqdori bundan mustasno) oxirgi 12 oy mobaynida amalga oshirilgan tashqi savdo hajmining 10 foizidan ortiq boʻlmasligi kerak; ariza topshirilgan 2028-yil 1-yanvarga qadar barqarorlik reytingidan qatʼiy nazar va 2028-yil 1-yanvardan boshlab sanada barqarorlik reytingida “AAA”, “AA”, “A” va “VVV”, “VV”, “V” reytingga ega boʻlgan korxona boʻlishi (roʻyxatdan oʻtganiga olti oy boʻlmagan va (yoki) Oʻzbekiston Respublikasi Prezidentining “Respublika hududlarini toifalarga ajratish va tadbirkorlikni qoʻllab-quvvatlashning tabaqalashtirilgan tizimini joriy etish chora-tadbirlari toʻgʻrisida” 2022-yil 30-dekabrdagi PF-287-son Farmoniga muvofiq 4 va 5-toifadagi tumanlarda faoliyat yuritayotgan tadbirkorlik subyektlari hamda Agentlik tomonidan tuziladigan shartnomalarga asosan tovarlar (ishlar, xizmatlar) yetkazib beruvchi (bajaruvchi, koʻrsatuvchi) tegishli tashkilotlarga toʻlovlar toʻgʻridan-toʻgʻri amalga oshirilgan holatlarda koʻrgazma-yarmarka tadbirlarida ishtirok etish hamda xorijiy mamlakatlarda boʻlib oʻtadigan oʻquv-seminar, biznes-seminar, trening, savdo missiyalari va biznes-forumlarda ishtirok etish yoʻnalishlaridan foydalangan korxonalar bundan mustasno); budjet oldidagi qarzdorlik miqdori 100 million soʻmdan koʻp boʻlmasligi; b) savdo uylarini ochish va saqlash, ofis, savdo va ombor binolarini ijaraga olish bilan bogʻliq chet eldagi xarajatlarni qoplab berish yoʻnalishida ushbu bandning “a” kichik bandida koʻrsatilgan talablarga qoʻshimcha ravishda: tadbirkorlik subyektlari va (yoki) ularning chet eldagi yuridik shaxslari (savdo uylari) tomonidan ofis, savdo va ombor binolari ijaraga olingan boʻlishi kerak; savdo uylarini ochish va saqlash, ofis, savdo va ombor binolarini ijaraga olish bilan bogʻliq chet eldagi xarajatlari boʻyicha toʻlovlar tadbirkorlik subyektlari va (yoki) ularning chet eldagi yuridik shaxslari tomonidan amalga oshirilgan boʻlishi kerak; v) sugʻurta xizmatlaridan foydalanganda sugʻurta mukofoti xarajatlarini qoplab berish uchun ushbu bandning “a” kichik bandida koʻrsatilgan talablarga qoʻshimcha ravishda: sugʻurta shartnomasi boʻyicha sugʻurta mukofoti sugʻurtalovchiga tadbirkorlik subyektlari tomonidan toʻlangan boʻlishi; sugʻurtalovchi tomonidan tadbirkorlik subyektiga sugʻurta shartnomasi boʻyicha toʻlovlar amalga oshirilgandan keyin sugʻurta polisi taqdim qilingan boʻlishi; tadbirkorlik xavfini sugʻurta qilish shartnomasi boʻyicha faqat sugʻurta qildiruvchining oʻz tadbirkorlik xavfi foydasiga sugʻurtalanishi; g) korxonalarda ishlab chiqarishni raqamlashtirish va axborot tizimlarini keng joriy qilish yoʻnalishida — Agentlik tomonidan tasdiqlanadigan dastur asosida korxonalarda axborot tizimlari ishga tushirilishi kerak. 13. Moliyaviy yordam ajratish toʻgʻrisidagi qaror Jamgʻarmaning ijro organi tomonidan qabul qilinadi. Agentlik bir ish kuni davomida elektron platforma orqali elektron shaklda yoki toʻgʻridan-toʻgʻri, pochta aloqa xizmati orqali qabul qilingan qaror toʻgʻrisida tadbirkorlik subyektlariga xabarnoma yuboradi. 14. Agentlik moliyaviy yordam koʻrsatish belgilangan arizalar boʻyicha tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan (tender, konkurs va boshqalar) qonunchilik hujjatlarida belgilangan tartibda va muddatlarda shartnomalar tuzadi. 15. Moliyaviy yordam ajratish toʻgʻrisida qaror qabul qilinganda, toʻlovlar Agentlik tomonidan belgilangan tartibda tuzilgan shartnomalarga muvofiq tovarlar (ishlar, xizmatlar) yetkazib beruvchilarning (bajaruvchi, koʻrsatuvchi) bank hisobvaragʻiga, amalga oshirilgan xarajatlar boʻyicha esa, qaror qabul qilingan kundan boshlab besh ish kuni ichida tadbirkorlik subyektlarining bank hisobvaragʻiga oʻtkazib beriladi. 16. Agentlik tomonidan oʻtkaziladigan monitoring natijalariga koʻra Agentlik bilan tadbirkorlik subyektlari va tovarlar (ishlar, xizmatlar) yetkazib beruvchilar (bajaruvchi, koʻrsatuvchi) oʻrtasida tuzilgan shartnoma (uch tomonlama) ijrosi shartnomada koʻrsatilgan muddatlarda taʼminlanmagani aniqlangan taqdirda, tegishli mablagʻlar Agentlik tomonidan yuborilgan yozma bildirishnoma qabul qilingan sanadan boshlab oʻn ish kuni davomida shartnoma shartlarini bajarmagan taraf tomonidan qaytarilishi kerak. Tadbirkorlik subyektlari, tovarlar (ishlar, xizmatlar) yetkazib beruvchilar (bajaruvchi, koʻrsatuvchi) va Agentlik oʻrtasida tuzilgan shartnoma shartlarining buzilishi bilan bogʻliq nizolar sud tartibida hal etiladi. 17. Arizalar ish vaqtidan keyin yoki dam olish va bayram kunlari kelib tushganda, navbatdagi ish kuni arizalarning vakolatli organga kelib tushgan va qabul qilingan kuni hisoblanadi. 18. Moliyaviy yordam quyidagilar bilan bogʻliq xarajatlarni toʻlab berish uchun koʻrsatiladi: a) xalqaro brendlarni jalb qilish xarajatlarini qoplab berish yoʻnalishida: xalqaro brendlarni jalb qilish, ularning egalari bilan hamkorlikni yoʻlga qoʻyish, shuningdek, bu yoʻnalishdagi sorsing kompaniyasi xizmati xarajatlari; transport xarajati — ekonom klass uchun; Oʻzbekiston Respublikasi hududida mehmonxona xarajati; tarjimonlik xizmati; b) standartlashtirish va sertifikatlashning xalqaro tizimlarini joriy etish yoʻnalishlarida: standartlarni joriy qilish; muvofiqlik sertifikatlarini olish; sertifikatlarni olish talablariga moslashtirish; mahsulot namunalarini xorijdagi va (yoki) Oʻzbekiston Respublikasidagi laboratoriyalarda tekshirish, sinovdan oʻtkazish, xulosalar olish, xorijdagi laboratoriyalarga mahsulot namunalarini yetkazib berish, saqlash va (yoki) yoʻq qilish, shu jumladan, xorijiy xaridorlarning talablarini bajarish va eksport shartnomalari ijrosini taʼminlash; v) moliyaviy hisobotlarni xalqaro standartlar asosida yuritishni joriy qilish xarajatlarini qoplab berish yoʻnalishida: milliy standartlar asosida tuzilgan moliyaviy hisobotlarni xalqaro standartlarga transformatsiya qilish; moliyaviy hisobotlarning xalqaro standartlari boʻyicha xodimlarni oʻqitish va xodimlarning tegishli xalqaro sertifikatlarni olish; hisobotlarni xalqaro auditdan oʻtkazish; g) sugʻurta xizmatlaridan foydalanganda sugʻurta mukofoti xarajatlarini qoplab berish yoʻnalishida tadbirkorlik subyektlari quyidagi sugʻurta shartnomalariga asosan sugʻurta xizmatlaridan foydalanganda kompensatsiya qilinadi: eksport shartnomasi boʻyicha majburiyatlar bajarilmasligini sugʻurta qilish shartnomasi; logistika tavakkalchiliklarini sugʻurta qilish shartnomasi; d) mutaxassislarni oʻqitish xarajatlarini qoplab berish yoʻnalishida: oʻquv-treninglarida qatnashish toʻlovi; transport xarajati — ekonom klass uchun; mehmonxona xarajati; e) savdo uylarini ochish va saqlash, ofis, savdo va ombor binolarini ijaraga olish bilan bogʻliq chet eldagi xarajatlarni qoplab berish yoʻnalishlarida: roʻyxatga olish yigʻimlari; ofis, savdo va ombor binolarini ijaraga olish; j) reklama kampaniyalarini tashkil etish bilan bogʻliq chet eldagi xarajatlarning bir qismini qoplab berish yoʻnalishida: qidiruv marketingini oʻtkazish (Search Engine Marketing — SEM); reklamani tayyorlash va oʻtkazish xarajatlari; z) yengil sanoat korxonalariga xorijdan malakali mutaxassislarni jalb qilish xarajatlarini qoplab berish yoʻnalishida — jalb qilingan dizayner, texnolog, injener, dasturchi, marketolog, sifat nazoratchilari va boshqalar mehnatiga haq toʻlash; i) koʻrgazma-yarmarka tadbirlarida ishtirok etish yoʻnalishida: Agentlik tomonidan Oʻzbekistonning yagona milliy stendi tashkil qilingan hollarda (tadbirkorlik subyektlarining alohida oʻzi ijaraga olgan maydonda qatnashgan holatlardan tashqari): roʻyxatga olish yigʻimlari; koʻrgazma maydonlarini (shu jumladan, stendlarni joylashtirishning oʻziga xos xususiyatlarini hisobga olgan holda) hamda koʻrgazma stendi va jihozlarini ijaraga olish; stendlarni ishlab chiqarish, montaj va demontaj qilish, qoʻshimcha koʻrgazma uskunalari va mebellarni ijaraga olish, friz yozuvi xizmati, stend dizaynini yaratish, autsorsing xizmatlari; elektr taʼminoti manbalariga ulanish, shu jumladan, elektr energiyasidan foydalanish; mahsulotlar namunalari va boshqa koʻrgazma eksponatlarini xorijiy davlatdagi koʻrgazma-yarmarka tadbirlari maydoniga yetkazib berish va Oʻzbekiston Respublikasiga qaytarib olib kelish; qoʻshimcha koʻrgazma xizmatlaridan foydalanish (stendni tozalash, qoʻriqlash, aloqa vositalarini ulash va koʻrgazma eksponatlarini yoʻq qilish); salohiyatli import qiluvchi xaridorlarni topish uchun ixtisoslashgan xorijiy kompaniyalar xizmatlaridan foydalanish; taqdimot materiallari, tarqatma materiallar (broshyuralar, tashrif qogʻozlari, bukletlar) tayyorlash; tadbirkorlik subyektlarining alohida oʻzi ishtirok etgan holatlarda: roʻyxatga olish yigʻimlari; elektr taʼminoti manbalariga ulanish, shu jumladan, elektr energiyasidan foydalanish; koʻrgazma maydonlarini va (yoki) standart jihozlangan koʻrgazma maydonlarini ijaraga olish; k) xorijda va Oʻzbekistonda tashkil etiladigan oʻquv-seminar, biznes-seminar, trening, savdo missiyalari va biznes-forumlarda ishtirok etish yoʻnalishida: Agentlik tomonidan tashkil qilingan hollarda: biznes-seminar, trening va forumlarda ishtirok etish (qatnashish toʻlovi, transport xarajati — ekonom klass uchun, mehmonxona xarajati — standart nomer uchun); savdo missiyalarini tashkil etish (transport va mehmonxona xarajatlari, xorijiy kompaniyalar, mutaxassislarning xizmat haqi, binoni ijaraga olish, texnik taʼminot, axborot-taqdimot materiallarini tayyorlash, esdalik sovgʻalari olish, kofe-breyklar tashkil etish, vakillik xarajatlari, delegatsiyaga chet elda hamrohlik qilish boʻyicha xizmatlar haqi, uchrashuv, transfer, tarjimon, shu bilan birga, ushbu xizmatlarni koʻrsatishda autsorsing xizmatidan foydalanish); tadbirkorlik subyektlarining alohida oʻzi shaxsan qatnashgan holatlarda: qatnashish toʻlovi; transport xarajati — ekonom klass uchun; mehmonxona xarajati — standart nomer uchun; l) xorijiy axborot resurslarida maʼlumotlarni joylashtirishda moliyaviy yordam koʻrsatish yoʻnalishida: raqamli reklamani tayyorlash hamda xorijiy internet axborot resurslarida, shu jumladan, ijtimoiy tarmoqlar, mobil ilovalar, messenjerlar, onlayn oʻyinlarda joylashtirish; chet el gazetalari, biznes jurnallar va kataloglarida nashr qilish; mahsulot va xizmatlarni xalqaro elektron savdo maydonchalariga joylashtirish (Alibaba.com, Wildberries.uz, Ozon.ru va shu kabilar); m) hududlarda tashkil etiladigan yengil sanoat korxonalariga koʻmaklashish loyiha ofislarini saqlash, jalb qilinadigan xorijiy maslahatchilar va konsalting kompaniyalari xarajatlarini qoplash yoʻnalishida: loyiha ofislarini saqlash; jalb qilinadigan xorijiy maslahatchilar va konsalting kompaniyalari xarajatlari; n) milliy brendlar va mahsulotlarni xorijda targʻib qilish boʻyicha “Made in Uzbekistan” dasturini amalga oshirish, shu jumladan, milliy, tarmoq va mintaqaviy koʻrgazmalar hamda tovarlar yarmarkalarini oʻtkazishni moliyalashtirish yoʻnalishida — tadbirlarni oʻtkazish bilan bogʻliq barcha xarajatlar, jumladan, xorijiy hamkorlarni hamda xorijiy mutaxassislarni milliy, tarmoq va mintaqaviy koʻrgazmalarga jalb qilishni moliyalashtirish, ularning transport, mehmonxona, esdalik sovgʻalar bilan bogʻliq xarajatlari; o) korxonalarda ishlab chiqarishni raqamlashtirish va axborot tizimlarini keng joriy qilish yoʻnalishida — Agentlik tomonidan tasdiqlanadigan dastur asosida axborot tizimlarini joriy etish; p) xorijiy vakolatli organlarda milliy mahsulotlar va brendlarni (tovar belgilarini) roʻyxatdan oʻtkazish yoʻnalishida — roʻyxatdan oʻtkazish bilan bogʻliq xarajatlar; r) mahsulotlar namunalarini tanishtirish maqsadida xorijiy xaridorlarga, tashqi savdo uylari va shourumlariga, shu jumladan, xaridor topishda koʻmak olish uchun Oʻzbekiston Respublikasining chet eldagi diplomatik vakolatxonalariga yuborish yoʻnalishida: mahsulot namunalarini pochta, kuryerlik va transport kompaniyalari xizmatlaridan foydalangan holda yetkazib berish va Oʻzbekiston Respublikasiga qaytarib olib kelish; mahsulot namunalarini xorijiy davlatda importga rasmiylashtirish (xorijiy davlat qonunchiligiga muvofiq namuna sifatida yuborilgan mahsulotlarni import qilishda toʻlovlar undirilishi belgilangan hollarda). 19. Agentlik tomonidan beriladigan moliyaviy yordam ushbu Nizomning 18-bandida koʻrsatilgan yoʻnalishlarga muvofiq quyidagi miqdorlarda taqdim etiladi: a) xalqaro brendlarni jalb qilish yoʻnalishida, bir kalendar yilida 2 ta brendni jalb qilish uchun tadbirkorlik subyektlarining ixtiyoriga koʻra tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan toʻgʻridan-toʻgʻri shartnoma tuzilganda — 100 foiz miqdorda, biroq bir tadbirkorlik subyekti uchun bir kalendar yilida jami 30 000 AQSH dollaridan koʻp boʻlmagan miqdorda tadbirkorlik subyektlari tomonidan amalga oshirilgan haqiqiy xarajatlar, biroq chet eldagi mehmonxona xarajatlari Oʻzbekiston Respublikasi Iqtisodiyot va moliya vazirligi tomonidan belgilangan tartibda tasdiqlangan vazirliklar va idoralar xodimlari uchun xorijiy xizmat safari xarajatlari miqdorlaridan koʻp boʻlmagan miqdorda hamda Oʻzbekiston Respublikasi hududidagi mehmonxona xarajatlari uchun Oʻzbekiston Respublikasida amalda boʻlgan bazaviy hisoblash miqdorining 1,5 barobaridan oshmagan miqdorda qoplab beriladi; b) standartlashtirish va sertifikatlashning xalqaro tizimlarini joriy etish yoʻnalishida, bir kalendar yilida 5 ta xalqaro sertifikat uchun tadbirkorlik subyektining ixtiyoriga koʻra tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan toʻgʻridan-toʻgʻri shartnoma tuzilib, muvofiqlik sertifikatlari (International Organization for Standardization — ISO sertifikatlari uchun 1 ta) olingan holatlarda bitta xalqaro sertifikatni olish boʻyicha — 100 foiz miqdorda, biroq 15 000 AQSH dollaridan (International Organization for Standardization — ISO sertifikatlari uchun 3 000 AQSH dollaridan va “GOTS”, “OEKO-TEX”, “BCI”, “BSCI”, “Organic Cotton”, “SEDEX” sertifikatini olish, shuningdek “Better work” va “FWF” kabi dasturlar hamda standartlarni joriy etish boʻyicha 20 000 AQSH dollaridan) koʻp boʻlmagan miqdorda; v) moliyaviy hisobotlarni xalqaro standartlar asosida yuritishni joriy qilish xarajatlarini qoplab berish yoʻnalishida, tadbirkorlik subyektining ixtiyoriga koʻra tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan toʻgʻridan-toʻgʻri shartnoma tuzilganda — 100 foiz miqdorda, biroq 25 000 AQSH dollaridan koʻp boʻlmagan miqdorda; g) sugʻurta xizmatlaridan foydalanganda sugʻurta mukofoti xarajatlarini qoplab berish yoʻnalishida — sugʻurta mukofotining 100 foizi, biroq sugʻurta pulining 0,5 foizidan ortiq boʻlmagan qismi; d) mutaxassislarni oʻqitish xarajatlarini qoplab berish yoʻnalishida, bir kalendar yilida beshtagacha mutaxassisni oʻqitish uchun tadbirkorlik subyektlarining ixtiyoriga koʻra tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan toʻgʻridan-toʻgʻri shartnoma tuzilganda — 100 foiz miqdorda tadbirkorlik subyektlari tomonidan amalga oshirilgan haqiqiy xarajatlar, biroq chet eldagi mehmonxona xarajatlari Oʻzbekiston Respublikasi Iqtisodiyot va moliya vazirligi tomonidan belgilangan tartibda tasdiqlangan vazirliklar va idoralar xodimlari uchun xorijiy xizmat safari xarajatlari miqdorlaridan koʻp boʻlmagan miqdorda hamda Oʻzbekiston Respublikasi hududidagi mehmonxona xarajatlari uchun Oʻzbekiston Respublikasida amalda boʻlgan bazaviy hisoblash miqdorining 1,5 barobaridan oshmagan miqdorda qoplab beriladi; e) savdo uylarini ochish va saqlash, ofis, savdo va ombor binolarini ijaraga olish bilan bogʻliq chet eldagi xarajatlarni qoplab berish yoʻnalishida, tadbirkorlik subyektlarining ixtiyoriga koʻra tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan toʻgʻridan-toʻgʻri shartnoma tuzilganda ofis, savdo va ombor binolarini ijaraga olishda — haqiqatan amalga oshirilgan xarajatlarning 100 foizi miqdorida, lekin 2-ilovaga muvofiq savdo uylari uchun ofis, savdo va ombor binolarini ijaraga olish xarajatlari boʻyicha toʻlab beriladigan har bir kvadrat metr uchun bir oylik qatʼiy miqdorlardan koʻp boʻlmagan miqdorda. Bunda tadbirkorlik subyekti uchun bitta xorijiy davlatda jami 2000 kvadrat metrgacha (oxirgi 12 oyda 5 million AQSH dollari ekvivalenti miqdorida xorijiy valyutada mahsulot realizatsiya qilgan hamda tovarlar (ishlar, xizmatlar) yetkazib beruvchilar (bajaruvchi, koʻrsatuvchi) xizmatlaridan foydalangan kundan boshlab 12 oy ichida korxonalar tomonidan sarflangan xarajatlarning kamida 10 baravari miqdorida xorijiy valyutada mahsulot realizatsiya qilgan bir tadbirkorlik subyekti uchun 4 000 kvadrat metrgacha) boʻlgan maydon hisobiga, bir vaqtning oʻzida bitta tadbirkorlik subyekti uchun bitta xorijiy davlatda 2 tadan koʻp boʻlmagan miqdorda ombor binolarini ijaraga olish xarajatlari qoplab beriladi; j) reklama kampaniyalarini tashkil etish bilan bogʻliq chet eldagi xarajatlarning bir qismini qoplab berish yoʻnalishida: toʻlovlar Agentlik tomonidan tuziladigan shartnomalarga asosan tovarlar (ishlar, xizmatlar) yetkazib beruvchi (bajaruvchi, koʻrsatuvchi) tegishli tashkilotlarga toʻgʻridan-toʻgʻri amalga oshiriladigan holatlarda — 100 foiz miqdorda; tadbirkorlik subyektlarining ixtiyoriga koʻra tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan toʻgʻridan-toʻgʻri shartnoma tuzilib, reklama joylashtirilgan holatlarda — 100 foiz miqdorda, lekin bir tadbirkorlik subyekti uchun bir kalendar yilida 20 000 AQSH dollaridan koʻp boʻlmagan miqdorda; z) yengil sanoat korxonalariga xorijdan malakali mutaxassislarni jalb qilish xarajatlarini qoplab berish yoʻnalishida, bittadan (oxirgi 12 oyda 5 million AQSH dollari ekvivalentidan yuqori miqdorida xorijiy valyutada mahsulot realizatsiya qilgan korxonalarga — ikkitadan, oxirgi 12 oyda 10 million AQSH dollari ekvivalentidan yuqori miqdorida xorijiy valyutada mahsulot realizatsiya qilgan korxonalarga — uchtadan, oxirgi 12 oyda 50 million AQSH dollari ekvivalentidan yuqori miqdorida xorijiy valyutada mahsulot realizatsiya qilgan korxonalarga — toʻrttadan) dizaynerlar, texnologlar, dasturchilar, injenerlar, marketologlar, sifat nazoratchilari va boshqalarni jalb qilish uchun tadbirkorlik subyektlarining ixtiyoriga koʻra tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan toʻgʻridan-toʻgʻri shartnoma tuzilib, mutaxassislar jalb qilingan holatlarda — 100 foiz miqdorda, biroq bir oyda bitta mutaxassis (dizaynerlar, texnologlar, dasturchilar, injenerlar, marketologlar, sifat nazoratchilari va boshqalar) uchun mehnatga haq toʻlashning eng kam miqdorining 25 barobaridan koʻp boʻlmagan qismi qoplab beriladi. Bunda xorijiy mutaxassislar uchun moliyaviy yordam toʻlovlari 6 oydan oshmagan muddat uchun qoplab beriladi; i) koʻrgazma-yarmarka tadbirlarida ishtirok etish yoʻnalishida: Agentlik tomonidan tadbirkorlik subyektlari uchun Oʻzbekistonning yagona milliy stendi tashkil qilingan holatlarda (tadbirkorlik subyektlari alohida oʻzi ishtirok etgan holatlardan tashqari) — 100 foiz miqdorda, Agentlikning haqiqiy xarajatlari boʻyicha cheklanmagan miqdorda. Bunda Oʻzbekistonning yagona milliy stendi tashkil qilinadigan koʻrgazmalarda kamida 5 ta tadbirkorlik subyekti ishtiroki taʼminlanadigan holatlarda moliyaviy yordam koʻrsatiladi; tadbirkorlik subyektlari alohida oʻzi ijaraga olgan maydonda qatnashgan holatlarda — 100 foiz miqdorda, lekin 12 kvadrat metrdan oshmagan miqdorda oddiy konstruksiyada tarmoq korxonalari (gilamchilik korxonalari bundan mustasno) uchun bitta koʻrgazma boʻyicha qatʼiy belgilangan koʻrgazma maydoni hisobidan kelib chiqib, tadbirkorlik subyektlari tomonidan amalga oshirilgan haqiqiy xarajatlari qoplab beriladi; Agentlik tomonidan Oʻzbekistonning yagona milliy stendi tashkil qilingan koʻrgazma-yarmarka tadbirlarida yagona milliy stendda joylashgan tadbirkorlik subyektlari ushbu koʻrgazma-yarmarkada qoʻshimcha alohida oʻzi ijaraga olgan maydonlari uchun moliyaviy yordam koʻrsatilmaydi; k) mahalliy, shuningdek, xorijiy mamlakatlarda boʻlib oʻtadigan oʻquv-seminar, biznes-seminar, trening, savdo missiyalari va biznes-forumlarda ishtirok etish yoʻnalishida: Agentlik tomonidan tashkil qilingan holatlarda xorijga mahsulot realizatsiya qilayotgan va (yoki) uni boshlash istagidagi barcha tadbirkorlik subyektlari uchun — 100 foiz miqdorda, Agentlikning haqiqiy xarajatlari boʻyicha cheklanmagan miqdorda moliyaviy yordam koʻrsatiladi; tadbirkorlik subyektlarining alohida oʻzi shaxsan qatnashgan holatlarda — 100 foiz miqdorda tadbirkorlik subyektlari tomonidan amalga oshirilgan haqiqiy xarajatlar, biroq chet eldagi mehmonxona xarajatlari Oʻzbekiston Respublikasi Iqtisodiyot va moliya vazirligi tomonidan belgilangan tartibda tasdiqlangan vazirliklar va idoralar xodimlari uchun xorijiy xizmat safari xarajatlari miqdorlaridan miqdorlardan koʻp boʻlmagan miqdorda hamda Oʻzbekiston Respublikasi hududidagi mehmonxona xarajatlari uchun Oʻzbekiston Respublikasida amalda boʻlgan bazaviy hisoblash miqdorining 1,5 barobaridan oshmagan miqdorda qoplab beriladi; l) xorijiy axborot resurslarida maʼlumotlarni joylashtirishda moliyaviy yordam koʻrsatish yoʻnalishida: toʻlovlar Agentlik tomonidan tuziladigan shartnomalarga asosan tovarlar (ishlar, xizmatlar) yetkazib beruvchi (bajaruvchi, koʻrsatuvchi) tegishli tashkilotlarga toʻgʻridan-toʻgʻri amalga oshiriladigan holatlarda — 100 foiz miqdorda; tadbirkorlik subyektlarining ixtiyoriga koʻra tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan toʻgʻridan-toʻgʻri shartnoma tuzilib, reklama joylashtirilgan holatlarda — 100 foiz miqdorda, lekin bir tadbirkorlik subyekti uchun bir kalendar yilida 20 000 AQSH dollaridan koʻp boʻlmagan miqdorda; m) hududlarda tashkil etiladigan yengil sanoat korxonalariga koʻmaklashish loyiha ofislarini saqlash, jalb qilinadigan xorijiy maslahatchilar va konsalting kompaniyalari xarajatlarini qoplash yoʻnalishida Agentlik tomonidan tasdiqlangan xarajatlar smetasi asosida; n) milliy brendlar va mahsulotlarni xorijda targʻib qilish boʻyicha “Made in Uzbekistan” dasturini amalga oshirish, shu jumladan, milliy, tarmoq va mintaqaviy koʻrgazmalar hamda tovarlar yarmarkalarini oʻtkazishni moliyalashtirish yoʻnalishida Vazirlar Mahkamasi bilan kelishilgan holda Agentlik tomonidan tasdiqlangan xarajatlar smetasi asosida; o) korxonalarda ishlab chiqarishni raqamlashtirish va axborot tizimlarini keng joriy qilish yoʻnalishida Agentlik tomonidan tasdiqlanadigan dastur asosida toʻqimachilik korxonalarida ishlab chiqarish jarayonini raqamlashtirish (ERP, MES, PLM tizimlarini hamda sunʼiy intellekt asosidagi tizimlarni, shu jumladan, IT-park rezidentlarining sunʼiy intellekt yechimlarini joriy qilish) bilan bogʻliq xarajatlarning 50 foizini, lekin bitta tadbirkorlik subyektiga koʻpi bilan 20 ming AQSH dollari ekvivalenti miqdorini qoplash; p) xorijiy vakolatli organlarda milliy mahsulotlar va brendlarni (tovar belgilarini) roʻyxatdan oʻtkazish yoʻnalishida, tadbirkorlik subyektining ixtiyoriga koʻra tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan toʻgʻridan-toʻgʻri shartnoma tuzilganda — 100 foiz miqdorda, biroq bir tadbirkorlik subyekti uchun bir kalendar yilida 20 000 AQSH dollaridan koʻp boʻlmagan miqdorda; r) mahsulotlar namunalarini tanishtirish maqsadida xorijiy xaridorlarga, tashqi savdo uylari va shourumlariga, shu jumladan, xaridor topishda koʻmak olish uchun Oʻzbekiston Respublikasining chet eldagi diplomatik vakolatxonalariga yuborish yoʻnalishida, tadbirkorlik subyektlarining ixtiyoriga koʻra tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan toʻgʻridan-toʻgʻri shartnoma tuzilganda — 100 foiz miqdorda, lekin bir tadbirkorlik subyekti uchun bir kalendar yilida jami 5000 AQSH dollaridan koʻp boʻlmagan miqdorda tadbirkorlik subyektlari tomonidan amalga oshirilgan haqiqiy xarajatlar qoplab beriladi. Bunda ushbu bandda nazarda tutilgan yoʻnalishlar (koʻrgazma-yarmarka tadbirlarida ishtirok etish, xorijiy mamlakatlarda boʻlib oʻtadigan oʻquv-seminar, biznes-seminar, trening, savdo missiyalari va biznes-forumlarda ishtirok etish, mutaxassislarni oʻqitish va savdo uylarini ochish va saqlash, ofis, savdo va ombor binolarini ijaraga olish bilan bogʻliq chet eldagi xarajatlarni qoplab berish yoʻnalishlar bundan mustasno) boʻyicha tadbirkorlik subyektlarining ixtiyoriga koʻra tovarlar (ishlar, xizmatlar) yetkazib beruvchi (bajaruvchi, koʻrsatuvchi)lar bilan toʻgʻridan-toʻgʻri shartnoma tuzilib, xarajatlar amalga oshirilgan holatlarda moliyaviy yordam miqdorlaridan kelib chiqib 2028-yil 1-yanvarga qadar 100 foiz miqdorida va 2028-yil 1-yanvardan boshlab: “AAA” toifa — amaldagi miqdorning 100 foizi; “AA” toifa — amaldagi miqdorning 90 foizi; “A” toifa — amaldagi miqdorning 80 foizi; “VVV” toifa — amaldagi miqdorning 70 foizi; “VV” toifa — amaldagi miqdorning 60 foizi; “V” toifa — amaldagi miqdorning 50 foizi; roʻyxatdan oʻtganiga olti oy boʻlmagan va (yoki) Oʻzbekiston Respublikasi Prezidentining “Respublika hududlarini toifalarga ajratish va tadbirkorlikni qoʻllab-quvvatlashning tabaqalashtirilgan tizimini joriy etish chora-tadbirlari toʻgʻrisida” 2022-yil 30-dekabrdagi PF-287-son Farmoniga muvofiq 4 va 5-toifadagi tumanlarda faoliyat yuritayotgan tadbirkorlik subyektlariga ularning reyting darajasidan qatʼi nazar, amaldagi miqdorlarda moliyaviy yordam taqdim etiladi. 20. Ushbu Nizomning 19-bandiga muvofiq Oʻzbekiston Respublikasi Prezidenti va Hukumatning qarorlariga muvofiq oʻzgartirishlar kiritilishi mumkin. 21. Ushbu Nizomning 19-bandiga muvofiq tadbirkorlik subyektlarining ixtiyoriga koʻra tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan toʻgʻridan-toʻgʻri shartnoma tuzilib, xarajatlar amalga oshirilgan holatlarda tovarlar (ishlar, xizmatlar) yetkazib beruvchilarga (bajaruvchi, koʻrsatuvchi) toʻlovlar toʻliq amalga oshirilganda moliyaviy koʻmak koʻrsatiladi. Bunda: moliyaviy yordam tadbirkorlik subyektlari tomonidan amalga oshirilgan haqiqiy xarajatlar asosida, tovarlar (ishlar, xizmatlar) uchun toʻlangan qoʻshilgan qiymat soligʻini chegirgan holda hisoblanadi; xorijiy valyutadagi xarajatlar boʻyicha koʻrsatiladigan moliyaviy yordam miqdori hamda realizatsiya miqdorini aniqlashda tadbirkorlik subyektlari toʻlovlarni amalga oshirgan sanada Oʻzbekiston Respublikasi Markaziy banki tomonidan belgilangan kurs boʻyicha milliy valyutada hisoblanib, toʻlab beriladi. 22. Quyidagilar moliyaviy yordam koʻrsatishni rad etish uchun asos boʻladi: avval foydalanilgan moliyaviy yordam yoʻnalishi boʻyicha tuzilgan shartnoma shartlari tadbirkorlik subyekti tomonidan buzilgan boʻlsa, ajratilgan moliyaviy yordamning ushbu Nizomning shartlariga muvofiq tegishli qismi qaytarilmagan boʻlsa; tadbirkorlik subyektlari tomonidan ushbu Nizomga muvofiq belgilangan hujjatlar toʻliq hajmda taqdim etilmagan boʻlsa; tadbirkorlik subyektlari tomonidan soʻralayotgan moliyaviy yordam ushbu Nizomda belgilangan tartib va talablarga nomuvofiq boʻlsa; tashqi savdo operatsiyalari boʻyicha muddati oʻtgan debitor qarzdorligi mavjud boʻlsa (tadbirkorlik subyektlarining tashqi savdo operatsiyalari boʻyicha muddati oʻtgan debitor qarzdorligi miqdori oxirgi 12 oy mobaynida xorijga mahsulot realizatsiyasi hajmining 10 foizidan ortiq boʻlmagan va debitor qarzdorlikni undirish boʻyicha sud qarori mavjud boʻlgan holatlar bundan mustasno); tadbirkorlik subyektlari taqdim etgan hujjatlarda noaniq yoki buzib koʻrsatilgan maʼlumotlar mavjud boʻlsa. 23. Boshqa sabablarga koʻra moliyaviy yordam koʻrsatishni rad etishga yoʻl qoʻyilmaydi. 24. Rad etish uchun asoslar mavjud boʻlgan taqdirda, Agentlik bir ish kuni davomida tadbirkorlik subyektlariga Agentlikning mansabdor shaxslari tomonidan imzolangan rad etish sabablari koʻrsatilgan xabarnoma yuboradi. 25. Tadbirkorlik subyekti moliyaviy yordam koʻrsatishni rad etish uchun asos boʻlgan sabablarni bartaraf etib, besh ish kuni muddatda ushbu Nizomda nazarda tutilgan hujjatlarni, shu jumladan, rad etishning ilgari koʻrsatilgan sabablari bartaraf etilganini tasdiqlovchi hujjatlarni qayta koʻrib chiqish uchun Agentlikka topshirish huquqiga ega. 26. Tadbirkorlik subyekti belgilangan muddatda moliyaviy yordam koʻrsatishni rad etish uchun asos boʻlgan sabablarni bartaraf etgan taqdirda, Agentlik tomonidan hujjatlar rad etilgan sabablarni bartaraf etish uchun ariza olingan kundan boshlab uch ish kunidan koʻp boʻlmagan muddatda qayta koʻrib chiqiladi. 27. Arizani qayta koʻrib chiqishda Agentlik tomonidan rad etishning ilgari yozma ravishda bildirilmagan sabablarini koʻrsatishga yoʻl qoʻyilmaydi, ilgari koʻrsatilgan sabablar bartaraf etilganini tasdiqlovchi hujjatlar bilan bogʻliq rad etish sabablari bundan mustasno. 28. Belgilangan muddatdan keyin berilgan hujjatlar yangi topshirilgan deb hisoblanadi va umumiy asoslarda koʻrib chiqiladi. 29. Tadbirkorlik subyektlari moliyaviy yordam koʻrsatishni rad etish toʻgʻrisidagi qaror, shuningdek, Agentlikning mansabdor shaxslari harakati (harakatsizligi) yuzasidan belgilangan tartibda shikoyat qilish huquqiga ega. 30. Tadbirkorlik subyektlariga koʻrsatiladigan moliyaviy yordam Jamgʻarmada moliyaviy yordam yoʻnalishlari boʻyicha ajratilishi nazarda tutilgan mablagʻlar doirasida amalga oshiriladi. 31. Oʻzbekiston Respublikasi hududida xarajatlar Oʻzbekiston Respublikasi qonunchiligiga muvofiq moliyalashtiriladi. 32. Xorijdagi shartnomalar boʻyicha xarajatlar Vazirlar Mahkamasining “Oʻzbekiston Respublikasi budjet tizimi budjetlarining chet el valyutasidagi mablagʻlarini samarali boshqarish toʻgʻrisida” 2020-yil 23-maydagi 329-son qaroriga muvofiq amalga oshiriladi. 33. Ushbu Nizom talablari buzilishida aybdor shaxslar qonunchilik hujjatlariga muvofiq javobgar boʻladi. BosqichlarMasʼul ijrochilarTadbirlarBajarish muddatlari1-bosqichTadbirkorlik subyektiTegishli hujjatlarni tayyorlaydi va elektron shaklda taqdim etadi.Zaruratga koʻra2-bosqichYengil sanoatni rivojlantirish agentligiArizalarni koʻrib chiqish va moliyaviy yordam koʻrsatish yoki rad etish toʻgʻrisida qaror qabul qiladi.Ariza qabul qilingan kundan boshlab 7 ish kuni mobaynida3-bosqichYengil sanoatni rivojlantirish agentligiTadbirkorlik subyektlariga qabul qilingan qaror toʻgʻrisida bildirishnoma yuboradi.Qaror qabul qilingan kundan boshlab 1 ish kuni mobaynidaMoliyaviy yordam koʻrsatish belgilangan arizalar boʻyicha tovarlar (ishlar, xizmatlar) yetkazib beruvchilar (bajaruvchi, koʻrsatuvchi) bilan shartnoma tuzish tadbirlarini (tender, konkurs va boshqalar) amalga oshiradi.Qonunchilik hujjatlarida belgilangan tartibda va muddatlarda4-bosqichYengil sanoatni rivojlantirish agentligiMoliyaviy yordam koʻrsatish boʻyicha toʻlovlarni amalga oshiradi:a) Yengil sanoatni rivojlantirish agentligi tomonidan belgilangan tartibda tuzilgan shartnomalar boʻyicha;Shartnomada belgilangan muddatdab) amalga oshirilgan xarajatlar boʻyicha.Qaror qabul qilingan kundan boshlab 5 ish kuni mobaynida5-bosqichYengil sanoatni rivojlantirish agentligiYengil sanoatni rivojlantirish agentligi bilan tadbirkorlik subyekti va tovarlar (ishlar, xizmatlar) yetkazib beruvchi oʻrtasida tuzilgan shartnoma ijrosini monitoring qiladi.Doimiy ravishda 1 m2 uchun AQSH dollaridaXarajat nomiQoʻshni davlatlarRossiya FederatsiyasiKavkaz davlatlari(Ozarbayjon, Armaniston, Gruziya),Belorussiya, Ukraina, Moldova va TurkiyaOsiyo qitʼasiYevropa qitʼasiAmerika qitʼasiAfrika qitʼasiBoshqalar(Avstraliya va orol davlatlar)Yaqin Sharq va boshqa Osiyo davlatlariOsiyo-Tinch okeani davlatlariOfis, savdo va ombor binolarini ijaraga olish xarajatlari*62088263126626 T/rChora-tadbirlar nomiAmalga oshirish mexanizmiIjro muddatiMoliyalashtirish manbalariMasʼul ijrochilarI. Avtomatik boshqaruv tizimlarini joriy qilish1.Texnologik kartalarni ishlab chiqish1. Texnologik kartalar aprobatsiya qilinadigan korxonalarni tanlab olish mezonlarini ishlab chiqish.2. Belgilangan mezonlar asosida yengil sanoat korxonalarini tanlab olish.3. Texnolog va ekspertlarni jalb qilgan holda ushbu korxonalardagi ishlab chiqarish (yigiruv, toʻquv, boʻyoq, tikuvchilik) jarayonlarini oʻrganish.4 Ishlab chiqarish jarayonlariga avtomatlashtirilgan boshqaruv tizimlarini (ERP) joriy qilish bilan bogʻliq normativ-maʼlumotnoma axborotlari va texnologik kartalarni ishlab chiqish.5. Har bir ishlab chiqarish bosqichi boʻyicha tanlab olingan korxonalarda aprobatsiya oʻtkazish.2026-yil mayYengil sanoatni rivojlantirish agentligi,Jamgʻarma mablagʻlari hisobidanYengil sanoatni rivojlantirish agentligi,Raqamli texnologiyalar vazirligi6. ERP tizimlarini joriy qilish bilan bogʻliq namunaviy texnologik kartalarni (normativ-maʼlumotnoma axborotlarini) ishlab chiqib, yengil sanoat korxonalariga bepul taqdim etish mexanizmini joriy qilish.2026-yil sentabrdan boshlab2.Toʻqimachilik korxonalarida ERP tizimlarini joriy etish choralarini koʻrish.Toʻqimachilik korxonalarida ERP va sunʼiy intellekt asosidagi tizimlarni joriy etish boʻyicha dastur ishlab chiqish.Bunda:a) avtomatlashtirilgan boshqaruv tizimlari (ERP) joriy etilgan yengil sanoat korxonalarining ulushini oshirib borish;b) 2026-yil yakuniga qadar eksport faoliyatini yoʻlga qoʻygan 100 ta yengil sanoat korxonasida joriy etish;v) yengil sanoat korxonalarida 2026-yilda qayta ishlash xarajatlarini avtomatlashtirish hisobidan kamida 10 foizgacha pasaytirish;g) yengil sanoat sohasida 2025-2026-yillarda kamida 2 ming nafar mutaxassisni ERP tizimlarida ishlashga oʻqitish;d) xalqaro marketpleyslarda mahalliy yengil sanoat mahsulotlarini sotish imkoniyatlarini kengaytirish, ijtimoiy tarmoqlar orqali targʻib qilish hisobidan 2027-yil yakuniga qadar eksport hajmlarini oshirish.2026-yil martYengil sanoatni rivojlantirish agentligi,Jamgʻarma mablagʻlari hisobidanYengil sanoatni rivojlantirish agentligi,Iqtisodiyot va moliya vazirligi,Raqamli texnologiyalar vazirligi3.Yagona interaktiv davlat xizmatlari portalida ERP tizimlarini joriy etish uchun subsidiyalarni ajratish boʻyicha davlat xizmatini joriy qilish.1. Loyihaning texnik hujjatlarini ishlab chiqish va ekspertizadan oʻtkazish.2. Axborot tizimini ishlab chiqish.3. Axborot tizimini “Raqamli hukumat” tizimlari bilan integratsiya qilish.4. Davlat xizmatini joriy qilish boʻyicha maʼmuriy reglamentni ishlab chiqish va Vazirlar Mahkamasiga kiritish.5. ERP tizimlarini joriy qilish uchun subsidiya ajratish davlat xizmatini Yagona interaktiv davlat xizmatlari portalida joriy etish.2026-yil avgustYengil sanoatni rivojlantirish agentligi,Jamgʻarma mablagʻlari hisobidanYengil sanoatni rivojlantirish agentligi,Raqamli texnologiyalar vazirligi,Iqtisodiyot va moliya vazirligiII. Mahalliy avtomatik boshqaruv tizimlarini rivojlantirish4.Paxta tolasini tayyor mahsulotgacha qayta ishlash va toʻliq ishlab chiqarish zanjirini kuzatib borish Raqamli platformasini ishga tushirish.1. Loyihaoldi oʻrganish ishlarini amalga oshirish.2. Loyihaning texnik hujjatlarni ishlab chiqish va ekspertizadan oʻtkazish.3. Loyiha boʻyicha tender (tanlov) savdolarini oʻtkazish.4. Platformani ishlab chiqish va sinov tariqasida joriy etish.5. Toʻqimachilik korxonalarining axborot tizimlarini Platformaga integratsiya qilish.2026-yil oktabrYengil sanoatni rivojlantirish agentligi,Jamgʻarma mablagʻlari hisobidanYengil sanoatni rivojlantirish agentligi,Qishloq xoʻjaligi vazirligi,Raqamli texnologiyalar vazirligiQoraqalpogʻiston Respublikasi Vazirlar Kengashi, viloyatlar hokimliklari,Toʻqimachilik korxonalari5.Toʻqimachilik va tikuv-trikotaj korxonalarida ERP avtomatlashtirilgan tizimlarini joriy etish boʻyicha targʻibot ishlarni oʻtkazish.1. Toʻqimachilik va tikuv-trikotaj korxonalarida tizimlarni avtomatlashtirish boʻyicha dasturiy taʼminotlar roʻyxatini shakllantirish.2025-yil dekabrYengil sanoatni rivojlantirish agentligi,Jamgʻarma mablagʻlari hisobidanYengil sanoatni rivojlantirish agentligi,Toʻqimachilik va tikuv-trikotaj korxonalari,Raqamli texnologiyalar vazirligi2. IT-park rezidentlari tomonidan ishlab chiqilgan eng yaxshi 10 ta mahalliy ERP dasturlarini tanlab olish hamda yengil sanoat korxonalariga joriy etish boʻyicha dasturiy taʼminotlarni moslashtirish boʻyicha choralar koʻrish.2026-yil mart3. Tanlab olingan dasturlarning hududlardagi toʻqimachilik va tikuv-trikotaj korxonalarida taqdimotlarini oʻtkazish.grafik asosida6.Mahalliy avtomatik boshqaruv tizimlari va dasturiy taʼminotlar yaratuvchilarini qoʻllab-quvvatlash tizimini joriy qilish.1. Avtomatik boshqaruv tizimlari va dasturiy taʼminotlar boʻyicha “Eng yaxshi boshqaruv tizimi/dasturiy mahsulot” tanlovini oʻtkazish tartibini ishlab chiqish. Bunda:tanlov gʻoliblariga pul mukofotlari va subsidiyalar taqdim qilish mexanizmini joriy qilish;sanoat korxonalarida chegirmali narxlarda oʻrnatishni yoʻlga qoʻyishni nazarda tutish.2. Tartibni Vazirlar Mahkamasiga tasdiqlash uchun kiritish.2026-yil martRaqamli texnologiyalar vazirligiRaqamli texnologiyalar vazirligiIII. Raqamli infratuzilmani rivojlantirish7.Yengil sanoatni rivojlantirish agentligi raqamli infratuzilmasini tashkil etish.1. IT arxitektura va unga zarur boʻlgan moddiy texnikalar roʻyxatini shakllantirish.2. Zaruriy moddiy-texnik taʼminotni va qurilmalarni xarid qilish va oʻrnatish.2025-yil dekabrYengil sanoatni rivojlantirish agentligi,Jamgʻarma mablagʻlari hisobidanYengil sanoatni rivojlantirish agentligi,Raqamli texnologiyalar vazirligi8.Yengil sanoatni rivojlantirish agentligining elektron hujjat aylanish tizimini joriy etish.1. Tizimni joriy qilish boʻyicha shartnoma rasmiylashtirish.2. Masʼul xodimlarni tizimdan foydalanish boʻyicha oʻqitish.3. Tizimni joriy qilish va hujjat aylanish tizimini toʻliq raqamlashtirish.2026-yil martYengil sanoatni rivojlantirish agentligi,Jamgʻarma mablagʻlari hisobidanYengil sanoatni rivojlantirish agentligi,Raqamli texnologiyalar vazirligi9.Yengil sanoatni rivojlantirish agentligining veb-saytini ishlab chiqish va ishga tushirish.Veb-saytda quyidagi maʼlumotlarni joylashtirish:texnologik kartalar;normativ-huquqiy hamda informatsion maʼlumotlar;tavsiya etilgan dasturiy taʼminotlar roʻyxati.1. Hukumat portalida Agentlik veb-sahifasini ochish va maʼlumotlarni eʼlon qilib borishni yoʻlga qoʻyish.2. Tegishli axborot tizimlariga integratsiya qilish.2026-yil iyunYengil sanoatni rivojlantirish agentligi,Jamgʻarma mablagʻlari hisobidanYengil sanoatni rivojlantirish agentligi,Raqamli texnologiyalar vazirligi10.Yengil sanoatni rivojlantirish agentligining axborot tizimlarini bosqichma-bosqich “Raqamli hukumat”ning maʼlumotlarni qayta ishlash markaziga joylashtirish1. Axborot tizimlarini maʼlumotlarni qayta ishlash markaziga joylashtirish boʻyicha reja-jadval ishlab chiqish.2026-yil fevralYengil sanoatni rivojlantirish agentligi,Jamgʻarma mablagʻlari hisobidan, toʻqimachilik va tikuv-trikotaj korxonalari mablagʻlariYengil sanoatni rivojlantirish agentligi,Toʻqimachilik va tikuv-trikotaj korxonalari,Raqamli texnologiyalar vazirligi2. Axborot tizimlarini maʼlumotlarni qayta ishlash markaziga joylashtirish boʻyicha shartnoma tuzish.3. Axborot tizimlarini maʼlumotlarni qayta ishlash markaziga joylashtirish.reja-jadvalga muvofiqIV. Kadrlar malakasini oshirish11.Mahalliy mahsulot va brendlarni xalqaro “marketpleys”larda targʻib qilish, joylashtirish va reklama qilishga koʻmaklashish boʻyicha chora-tadbirlarni amalga oshirish.1. Toʻqimachilik korxonalari xodimlariga “marketpleys”lar bilan ishlash malakasini shakllantirish boʻyicha har bir hududda tegishli oʻquv kurslarini tashkil etish.2. Ularning mahsulotlarini “marketpleys”larda dastlabki joylashtirishda koʻmaklashish.2026-yil yakuniga qadarYengil sanoatni rivojlantirish agentligi,Jamgʻarma mablagʻlari hisobidanYengil sanoatni rivojlantirish agentligi,Raqamli texnologiyalar vazirligi12.Yengil sanoatni rivojlantirish agentligi va toʻqimachilik korxonalari xodimlarini mahalliy va xalqaro IT sertifikatlarga oʻqitish.1. Agentlik va toʻqimachilik korxonalari xodimlarini oʻqitish boʻyicha reja-jadval ishlab chiqish2. Xodimlarning doimiy ravishda malakasini oshirib borish.DoimiyYengil sanoatni rivojlantirish agentligi,Jamgʻarma mablagʻlari hisobidan, toʻqimachilik va tikuv-trikotaj korxonalari mablagʻlariYengil sanoatni rivojlantirish agentligi,Toʻqimachilik va tikuv-trikotaj korxonalari 1. Vazirlar Mahkamasining 2024-yil 31-iyuldagi 466-son qarori bilan tasdiqlangan Oʻzbekiston Respublikasi Savdo-sanoat palatasining Tarmoqlarni qoʻllab-quvvatlash jamgʻarmasi daromadlarini shakllantirish va mablagʻlaridan foydalanish tartibi toʻgʻrisidagi nizomning 3-bandida: uchinchi — beshinchi xatboshilar chiqarib tashlansin; oltinchi — oʻn birinchi xatboshilar tegishlicha uchinchi — sakkizinchi xatboshilar deb hisoblansin. 2. Vazirlar Mahkamasining 2006-yil 26-apreldagi 180-F-son farmoyishi bilan tasdiqlangan Islom Karimov nomidagi “Toshkent” xalqaro aeroportida alohida muhim yoʻlovchilarga xizmat koʻrsatish zali toʻgʻrisidagi nizomga ilovaning rus tilidagi matni quyidagi mazmundagi 6.8-kichik band bilan toʻldirilsin: “6.8. Direktor Agentstva razvitiya legkoy promishlennosti pri Kabinete Ministrov Respubliki Uzbekistan i yego zamestiteli.”.